
Împărăteasa cea înţeleaptă 


A FOST ODATĂ un împărat şi împăratul ăsta 
avea un vătaf de curte. 

Într-o zi, îl chemă împăratul şi-i porunci să se 
ducă a doua zi cu cele două mii de oi împărăteşti la 
târg, să le vânză şi să-i aducă şi banii şi toate oile 
îndărăt. 

Când auzi bietu' vătaf aşa, se mâhni de tot; se 
întreba întruna cum era el să şi vânză oile şi să le şi 
aducă îndărăt? 

Trist şi dus pe gânduri ajunse bietu' vătaf acasă. 
Aci, fata lui, c-avea o fată frumoasă de vreo 
şaisprezece ani, îl întrebă ce are de este aşa mâhnit? 

— Cum să nu fiu, fata mea? Uite ce mi-a poruncit 
împăratul. 

Şi-i povesti totul. Ă 

— Numai d-atât ţi-e frică? Inveseleşte-te, tată, 
asta e nimica toată. Să faci cum ţi-oi spune eu... 

— Cum, taică? 

— Du-te cu ele la târg, tunde-le, vinde lâna, ia 
paralele şi te-ntorci şi cu oile şi cu bani, ş-aşa faci 
după porunca împăratului. 

Cum auzi vătaful aşa, mai prinse inimă, ş-a doua 
zi, dis-de-dimineaţă, luă oile de dindărăt şi, fluierăndu- 
le, le duse taman la târg, făcu uşa cum îi zisese fata, 
luă banii şi se întoarse frumuşel acasă şi cu oile, şi cu 
bani. Dacă văzu împăratul aşa, înţelese că era cineva 
la mijloc şi-l întrebă pe vătaf cine l-a învăţat să facă 
aşa. 

— Am o fată, măria-ta, răspunse vătaful, ea m-a- 
nvăţat... 

— Du-te acasă, zise împăratul, şi spune fetei tale 
să vie îndată aici, dar să vie nici călare, nici pe jos, 

nici pe drum, nici pe alături de drum, nici îmbrăcată, 
nici dezbrăcată, nici cu cămaşă, nici fără cămaşă, nici 
cu vînat, nici fără vânat. 

Vătaful se duse iar trist acasă, că se gândea el, 
cum o să vie fata lui aşa cum a poruncit împăratul? 

Fata, cum auzi, zise lui tată-său: 

— Taică, adu plasa, măgarul de la oi şi doi iepuri 
vii, ş-apoi las' pe mine, nu te dau eu de ruşine! 

Dacă-i aduse tată-său ce a cerut, se înfăşură în 
plasă, încălecă muiereşte pe măgar, îşi luă iepurii 
lângă ea, iar pe sub plasă puse o cămaşă croită gata. 
Ş-aşa a plecat la împărat prin mijlocul drumului. 

Văzând-o împăratul, de la fereastră, s-a mirat: iar 
câinii din curtea palatului au început să latre şi să se 
dea la ea. Fata, dac-a văzut aşa, a dat drumul la iepuri 
şi câinii s-au luat după ei, iar ea, ducându-se drept la 
palat, zise: 

— Bună ziua, măria-ta... 

— Mulţămim dumitale, fată frumoasă... Ei?... Eu 
ţi-am zis să nu vii nici călare, nici pe jos. 

— Am venit pe măgar ş-am stat muiereşte. 

— Am poruncit să nu vii nici pe drum, nici pe- 
alături cu drumul, îi zise împăratul. 

—Am venit drept pe unde merge oiştea, răspunse 
fata. 

— Dar ţi-am zis să vii nici îmbrăcată, nici 
dezbrăcată, nici cu cămaşă, nici fără cămaşă. 

— Am venit înfăşurată în plasă. lar cămaşa o cos 
acu-n poală. 

— Nici cu vânat, nici fără vânat, mai zise 
împăratul. 

— S-au luat câinii după vânat, după cum aţi 
văzut... 

— Eu te-aş lua de nevastă, zise împăratul în cele 
din urmă, mirat de destoinicia fetei. 


— Bine, măria-ta, dar unde văd că nu faci 
dreptate cum trebuie, să mă laşi să hotărăsc eu; te- 
nvoieşti? 

— Mă-nvoiesc, răspunse împăratul. 

Şi adună toată boierimea curţii şi făcu nuntă 
împărătească. 

Peste vreo lună după cununia împăratului cu fata 
vătafului, se făcu un târg mare. Împăratul plecă şi el 
la târg, lăsând pe nevastă-sa acasă. 

Stând ea la fereastră, a doua zi după plecarea 
împăratului, iaca văzu trecând pe dinaintea ferestrei 
un ţăran, care mâna o vacă şi un vițel. Mai spre seară 
îl zări pe ţăran întorcându-se, dar numai cu vaca, fără 
vițel, şi plângând. Împărăteasa trimise să-l cheme. 

—De ce plângi? îl întrebă ea. 

— Cum să nu plâng, măria-ta, c-aveam şi eu un 
vițel şi mi l-au luat nişte turci în bâlci, zicând că l-au 
fătat caii lor. 

— Dar împăratul nu era acolo să-ţi facă dreptate? 
întrebă împărăteasa. 

— Ba a fost, măria-ta, dar le-a dat tot lor 
dreptate. 

Împărăteasa, când auzi aşa, îl învăţă să vie a 
doua zi de dimineaţă şi să ceară împăratului să-i facă 
o judecată; şi-l învăţă cum şi ce să facă. 

A doua zi, până-n ziuă, ţăranul veni în curtea 
palatului şi ceru să-l vadă pe împărat. 

Împăratul îl chemă în cămara lui. 

— Bună ziua, măria-ta, zise el când intră. 

— Mulţumim dumitale... Ce veste? 

— Păi... să vezi, măria-ta, cum merge pricina... 
Am o mică livadă, bat-o pârdalnicu', lângă o gârlă, şi 
eu, măria-ta, îmi pasc oile acolo. Într-o zi iaca iese un 
crap din gârlă şi-mi mănâncă toţi mieii. 

— Ce tot vorbeşti, mă, or nu-ţi sunt boii acasă? 
Cum să mănânce crapul mieii? 


— Păi... să mă ierţi, măria-ta, tot aşa cum au fătat 
caii turcilor viţelul meu... 

Împăratul, auzind aşa vorbe, îi porunci să-i spună 
cine l-a învăţat să zică aşa. Că-ncoa, că-ncolo... 
ţăranul se codea. Împăratul îl ameninţă că de nu-i 
spune, unde-i stau picioarele îi va sta şi capul. Dac-a 
văzut ş-a văzut, că n-are încotro, bietul ţăran îi spuse 
drept. 

Când află, se făcu foc împăratul şi, chemând pe 
împărăteasa înaintea lui, îi zise: 

— Să piei din casa asta!...Cum ai îndrăznit să-mi 
strici judecata?... 

— Să plec, zise împărăteasa, dacă ai uitat că aşa 
ne-am învoit când m-ai luat de nevastă, să judec eu 
atunci când văd că nu faci dreptate. Fie, am să plec, 
dar să facem întâi o masă mare. 

Împăratul se învoi şi porunci de puse o masă 
mare. După ce au terminat de mâncat se ridică 
împărăteasa, luă un pahar plin cu vin în mână şi, 
bând, zise către împărat: 

— Să-mi dai voie, măria-ta, să-mi iau din palat, 
când oi pleca, ce mi-e mai drag şi mai scump. 

— Fie, zise el, ia-ţi ce-ţi place din casa mea. 

Cum auzi dânsa aşa, vărsă pe furiş în paharul 
împăratului nişte prafuri, şi dânsul, cum bău, căzu cu 
capul pe masă şi începu a sforăi. 

Atunci împărăteasa îl luă binişor, îl puse într-o 
caleaşcă şi-l duse acasă la ea. Peste câtăva vreme se 
deşteptă împăratul şi întrebă nedumerit unde se află. 

— La mine acasă, măria-ta. 

— Cum ai îndrăznit?... 

— Mi-ai dat voie, măria-ta, să iau din palat ce mi- 
e mai drag şi mai scump... Dumneata mi-eşti mai drag 
şi mai scump decât orice pe lume, şi pe dumneata te- 
am luat. Sper să nu mă ţii de rău pentru un astfel de 
lucru. 


Împăratului i se însenină faţa de bucurie auzind 
aşa vorbe şi, sărutând-o, îi zise: 

— Eşti vrednică de iubirea mea, hai să ne 
întoarcem la palat şi, de aci înainte, tu să faci 
dreptate. 

Şi, drept, de atunci a trăit împăratul bine cu 
dânsa, iar judecăţile ce se făceau în împărăţia lui erau 
cele mai drepte, de i se dusese vestea peste mări şi 
ţări, şi toţi ziceau că împărăţia lui e chiar împărăţia 
dreptăţii. 


Busuioc şi Musuioc 


A FOST ODATĂ ca niciodată, când mânca tiganul 
mămăliga cu unt de-şi lingea degetele pân-apuca 
cleştele; au fost doi frați. Acum, boieri 
dumneavoastră, să nu gândiţi că numai în vremurile 
alea îndepărtate au fost doi fraţi, că fraţi, slavă 
Domnului, sunt şi azi, dar ce au făcut ei şi ce li s-a 
întâmplat lor apoi nimeni n-a făcut şi nimănui nu i s-a 
mai întâmplat d-atunci încoace. 

Tatăl mumei ăstor fraţi, or mai pe scurt moşul 
lor, era un împărat vestit şi nu avea alt copil decât pe 
muma lor şi, de frică să n-o piarză, o ţinuse închisă 
până se făcuse de măritat. Şi nu ieşise fata din casă 
deloc, nici nu văzuse alte chipuri decât pe tată-său, pe 
mamă-sa ş-o bătrână, care o îngrijea; i se urâse şi ei 
cu aşa viaţă, că ea, biata, nu ştia nici de iarba verde a 
câmpului, nici de cântatul privighetoarei în pădure, 
nici de nimic. 

Într-o zi, sta la fereastră; când se uită în jos, văzu 
un flăcău ducându-se cu doniţele la apă; cum îl văzu, 
cum rămase grea... Şi, pe zi ce trecea, începea să se 
îngroaşe mai tare, până când, într-o zi, împăratul băgă 
de seamă. 

— Ce-i asta? strigă el când o văzu. 

O întrebă pe ea, întrebă pe babă; dar care ce să 
ştie? Baba se jura că n-o lăsase singură nici măcar o 
clipă. 

Întrebă în dreapta, întrebă în stânga, nimic. 

Împăratul, necrezând pe fată că nu ştia nimic, 
măcar că se jura, săraca, pe ce-i era mai scump, nici 
una nici două chemă pe vizitiu, îi porunci să înhame 
caii la o căruţă, s-o ia pe fată şi s-o ducă într-o pădure, 
s-o omoare. 

Făcu vizitiul cum îi porunci împăratul şi, ducând 
fata într-o pădure, vru s-o omoare, dar i se făcu milă 

de ea, că se ruga de plângea pământul de plânsul ei, 
ş-o lăsă acolo în pădure în paza Domnului. 

Era pe toamnă, când o lăsă vizitiul pe fata 
împăratului în pădure, copacii erau desfrunziţi, iar pe 
jos frunze cu grămada, de zburau valvârtej când le 
scormonea vreun pui de crivăţ, şi frigul începuse a-şi 
arăta colții. 

Nu trecu mult-mult şi iată că o apucară pe fată 
durerile naşterii; cum simţi ea aşa, se aşeză jos, îşi 
adună frunze împrejur, să se-ngroape în ele până la 
brâu, şi aşa născu. 

Spre seară, iacă Dumnezeu şi Sfântul Petre, 
schimbaţi în unchieşi, ca să nu-i cunoască oamenii, 
veniseră să dea o raită prin a lume, când, 
întâmplându-se să treacă prin pădure, dădură de fată 
alăptându-şi copilul. 

— Ce faci aici, fata mea? o întrebă Dumnezeu cu 
blândeţe în glas. g 

—Ce să fac, moşule? Imi alăptez copilul de mi l-a 
dat Dumnezeu. 

Şi, plângând, spuse unchieşilor cum şi ce păţise 
şi că nu se ştia vinovată. 

— Dacă e aşa cum spui, fata mea, hai să ţi-l botez 
eu, vrei? 

— Bucuros, moşule, cum să nu vreau, auzi vorbă? 

Şi luă Dumnezeu copilul, îl duse la pârâiaşul ce 
curgea mai încolo şi-l boteză, dându-i nume Busuioc 
şi, dăruindu-i un arc şi o tolbă de săgeți, l-a ursit ca pe 
unde-o umbla, pe partea lui a dreaptă, să crească tot 
busuioc. Apoi Dumnezeu cu Sfântul Petre se 
îndepărtară. 

Trecu ce trecu de la această întâmplare şi se 
pomeni fata că iar e însărcinată şi după puţintică 
vreme mai născu un băiat. 

Sfântul Petre, care ca un sfânt ce e ştie tot, se 
cobori din cer şi trecu prin pădure făcându-se a nu şti 
nimic. 

—Ce, altul, fata mea? o întrebă el, când o văzu cu 
un alt prunc la sân. 

—De, moşule, dac-aşa a vrut Dumnezeu..., eu ce 
să fac? 

—Ei, păi p-ăsta ţi-l botez eu. 

Şi-l boteză Sfântul Petre şi-i dete numele 
Musuioc. 

Vremea trecea, băieţii se măreau, până ajunseră 
să poată umbla singuri după vânat, să aducă mumei 
lor să mănânce. 

Într-o zi, umblând ei amândoi prin pădure, 
văzură un iepure; Busuioc, nici una nici alta, puse 
mâna pe arc, îl întinse şi, taman când să tragă, grăi 
iepuroaica într-acest chip, că iepuroaică se întâmplase 
să fie: 

— Nu mă omori, Busuioace, că ţi-oi da un pui şi 
mult bine ţi-o prinde. 

Busuioc o lăsă şi iepuroaica îi dădu un pui. Mai 
merseră ei ce mai merseră şi, iacă, văzură o vulpe. 
Busuioc întinse arcul s-o răpuie, când şi ea grăi tot ca 
iepuroaica: 

— Nu mă omori, Busuioace, că-ţi dau un pui şi 
mult bine ţi-o prinde. 

Busuioc nu omori nici vulpea şi, drept mulţumire, 
îi dădu puiul pe care i-l făgăduise. 

Mai încolo, întâlniră un lup. Cu el se întâmplă tot 
aşa, şi taman mai spre seară le ieşi înainte şi un urs. 
„Azi n-am vânat nimic, se gândi Busuioc, hai să trag în 
ursul ăsta.” Dar până să aşeze arcul, se rugă ursul să 
nu-l omoare, că i-o da un pui şi mult bine i-o prinde. 

Busuioc cruţă şi pe urs de moarte şi în loc să se 
întoarcă acasă la maică-sa cu vânat, veniră amândoi 
cu patru pui de fiară după ei. Noroc că mai rămăsese 
mâncare de cu seară, că altfel ar fi rămas flămânzi. 

Aşa îşi petreceau vremea Musuioc şi Busuioc, 
umblând după vânat, cât e ziua de mare, prin pădure. 

Într-o zi, nu ştiu cum, nu ştiu ce fel, se rătăciră 
fraţii unul de altul şi se pomeni Busuioc singur. Dacă 
văzu aşa, o luă înainte să iasă unde o ieşi, că vrea să 
vază ce mai era dincolo de pădure. Merse cât merse şi 
dădu de un palat ce sticlea de să-ţi ia ochii. Se duse el 
într-acolo, intră în curte şi dădu de unsprezece zmei 
care dormeau cu burta la soare. 

Cum se răspândi miros de om, se trezi unul 
dintre ei, se frecă la nas c-o mână şi cu alta la ochi şi 
cum văzu pe Busuioc, nici laie, nici bălaie, nu că să-l 
omoare. 

— Să mă omori, de-i putea, de nu, te-oi omori eu 
pe tine, răspunse Busuioc, bucuros că se deşteptase 
numai unul, că de! cu unu mai calea-valea, poţi să te 
lupti... e rău când sunt mai mulţi. 

— Cum să ne luptăm? întrebă zmeul. 

— Cum vrei?... Eu zic în luptă, că e mai dreaptă. 

— In luptă să fie, zise zmeul. 

Şi se şi încăierară. Dar nu ştiu cum se făcu, că 
nici nu se opinti bine zmeul şi tot el singur se 
împiedică şi căzu în nas, iar Busuioc scoase o custură 
de la brâu şi-i reteză capul. 

Cum horcăi zmeul o dată, de durere, iată se mai 
deşteptară trei zmei. Văzând ei pe fratele lor mort, se 
repeziră urlând la Busuioc. 

—Ho-ho-ho, mă zănaticilor, zise el dându-se în 
lături niţel, ce, toţi odată? Staţi câte unul, c-aşa este 
drept! Să vă fie şi ruşine, trei zmei, coşcogeamite 
namilele, p-un om! 

Văzură zmeii că e aşa cum spune Busuioc, şi veni 
unul, cel mai mare, să se lupte cu el întâi. 

— Cu tine să mă lupt întâi, zise Busuioc făcându- 
şi cruce. 

Şi se luară la luptă, şi dă-i şi învârteşte-l şi mai 
suceşte-l, trânti Busuioc pe zmeu şi-l omorî. Cu al 
doilea făcu întocmai, că nu era aşa de puternic ca şi 
cel dintâi. 

Numai cu cel de-al treilea, un zmeu sfrijit şi 
scofâlcit, se vedea cât de colo că are pe dracul în el, 
numai cu el se căzni mai mult, că era şi viclean pe 
deasupra, dar în cele din urmă tot îi dădu Busuioc în 
cap. 

Făcuseră ei mare zgomot, luptându-se, dar cei 
şapte zmei nici nu se mişcară, dormeau de puteai să 
tai lemne pe ei. 

Ce se gândi Busuioc? „Măre, de s-or trezi toţi 
şapte odată ş-or veni la mine, mi-o fi greu să mă lupt 
cu ei. la mai bine să le-o coc eu lor.” Şi, întinzând 
arcul, câte una, câte una slobozi şapte săgeți, câte 
una de fiecare zmeu şi le fu de ajuns, că numai 
horcăiau niţel, ca şi cum ar fi sforăit, şi se întorceau 
pe partea cealaltă, de dormeau somnul drepţilor. 

După ce scăpă astfel de ei, Busuioc intră în palat, 
se uită încoa, se uită încolo, nici picior de om, numai 
într-o odaie văzu un butoi mare cu cercuri de fier din 
care ieşea un răget înăbuşit printr-o gură de cep. Se 
uită el înăuntru şi văzu un zmeu. 

—Dă-mi niţică apă, Făt-Frumos, că te-oi mulţumi 
cu prisos, zise zmeul dinăuntru zărindu-l. 

-—-la mai stai şi nebăut, că nu ţi-o fi nici pe dracu, 
zise Busuioc. 

lar zmeul gemu şi mai tare, ş-apoi tăcu. 

Apoi intră Busuioc prin tot palatul, se uită prin 
toate colţurile şi, văzând că nu e nimeni, se întoarse în 
pădure la bordeiul lor. Aci, cum ajunse, zise maică-si: 

— Hai, mamă, că ţi-am găsit o casă frumoasă, 
palat ca toate palatele. 

Ea nu mai putu de bucurie, când auzi că o să 
scape din pădure, că i se urâse; aşteptă să se întoarcă 
Musuioc şi plecară la palat cu căţei cu tot, că puilor 
de iepure, de vulpe, de lup şi de urs, Busuioc le zicea 
căţeii lui. 

Ajunseră, luându-se după urma lui Busuioc, 
taman seara şi, după ce se uitară cu toţii prin palat, se 
culcară. 

A doua zi, cum se lumină de ziuă, spuse Busuioc 
maică-si să nu intre cu nici un preţ în odaia unde era 
un butoi, şi plecă după vânat. 

Aş, muierea să-şi ţie firea! Doar două zile trecură 
la mijloc şi, a treia zi, n-o mai răbdă inima şi intră în 
odaia oprită. 

Cum simţi zmeul că e cineva acolo, se rugă: 

— Om bun, femeie, ce-i fi, toarnă-mi pe cepul 
ăsta niţică apă, că mă frig şi mă pârjolesc de sete! 

Muma lui Busuioc mai întâi se sperie, dar 
spunându-şi că nu-i poate face nimic cel ce e închis în 
butoi, luă o doniţă cu apă şi-i turnă pe gura cepului. 

Zmeul se umflă o dată de plesni un cerc de la 
butoi. 

Femeia — bine a zis cine a zis, poale lungi şi 
minte scurtă — nu se opri când văzu aşa. Nu, că-i e 
milă, şi-i mai dădu încă două doniţe de apă. Când 
zmeul sorbi apa din cea de-a treia doniţă, o dată 
plesni butoiul şi biata femeie leşină de sperietură. 
Când se deşteptă, în faţa ei sta zmeul privind-o, şi 
luase, trăsni-l-ar Dumnezeu, o înfăţişare frumoasă de 
tot, parcă era Făt-Frumos. Cum îl văzu femeia, îi şi 
sfârâi inima... 

Zmeul băgă de seamă că-l place şi se dădu pe 
lângă ea şi, spunându-i cuvinte mieroase, o făcu să se 
învoiască să-l omoare împreună pe Busuioc, pe care 
avea pică fiindcă nu vrusese să-i dea apă şi care ar fi 
fost, de!... cum s-ar zice, buturugă în drum. 

Şi aşa se hotărâră amândoi să facă ce-o face să 
răpuie pe Busuioc; dar cum? Să se suie zmeul în pod 
şi să se facă stană de piatră şi, când 0 veni Busuioc de 
la vânătoare, să-i cază în cap şi să-l turtească. 

Dar — când vrea Dumnezeu cu omul! — s-a 
întâmplat ca Musuioc să fie în odaia d-alături şi, când 

a plesnit butoiul, a auzit planul zmeului. Amărât până 
în fundul sufletului de fapta ce era să săvârşească 
maică-sa, dar mulţumind lui Dumnezeu că i-a 
îndreptat paşii spre odaia aceea, ieşi de întâmpină pe 
Busuioc şi-i spuse tot. 

Lui Busuioc nu-i venea a crede, dar se învoi să 
intre-n casă o dată cu Musuioc şi, făcând astfel, scăpă. 

A doua zi, văzând zmeul că n-a putut izbuti să 
prăpădească pe Busuioc, se hotări să se facă un 
cuptor ars şi când o trece Busuioc pe lângă el, 
întorcându-se din pădure, să sară asupra lui şi să-l 
pârjolească. Dar a vrut Dumnezeu să nu fie pe placul 
spurcatului de zmeu, ş-a dat în gând căţeilor lui 
Busuioc să se ducă să se tăvălească în apă şi-n noroi, 
şi să mai domolească dogoreala cuptorului, aşezându- 
se pe el; dar aşa dogorea, aşa de ardea, că dacă se 
tăvăli iepurele, cum dădu cu coada, i-o şi arse de 
rămase fără coadă, dar tot domoli căldura niţel; lupul 
sări în sus d-un cot; vulpea iarăşi îşi pârli blana, 
bunătate de blană! Dar când se aşeză ursul, îşi pierdu 
cuptorul toată dogoreala, căci se răci cum trebuie şi, 
când se repezi asupra lui Busuioc, numai îl izbi de s-a 
ales cu câteva vânătăi pe trup, dar de moarte a 
scăpat. 

A treia zi, a vrut zmeul şi mama lui Busuioc să-l 
răpună cu nişte buruieni otrăvitoare. Dar tot nu le-a 
ajutat Dumnezeu, c-a auzit iar Musuioc, şi aşa fratele 
său a scăpat întreg şi teafăr. 

Văzând zmeul că nu e chip să scape de el, învăţă 
pe mama lui Busuioc să se prefacă bolnavă şi să-l 
roage să-i lase ei căţeii, să-i mai ţină de urât; iar când 
o fi el fără căţei, o să-i vină sigur de hac, că n-are cine 
să-l mai scape. 

Aşa şi făcu maică-sa. A doua zi se prefăcu tare 
bolnavă: se văita, nu vrea să mănânce, că îi este rău şi 
rău. Dacă vru să plece Busuioc prin pădure, ea îl rugă 

să-i lase căţeii, să-i mai ţină de urât, „că mult mi-e 
urât, măiculiţă!”, zicea ea. 

Se mai codi Busuioc, cum să vâneze el fără câinii 
lui? Dacă i-o ieşi vreo lighioană înainte? Dar văzând că 
maică-sa se ruga cu tot dinadinsul, se înduplecă şi îi 
lăsă, plecând astfel singur. 

Atât i-a fost zmeului. Cum plecă Busuioc, puse 
mâna pe câte unul dintre căţei şi-i aruncă într-o 
groapă adâncă de tot, iar deasupra puse un pietroi 
mare, ca să nu poată ieşi, şi apoi alergă după Busuioc, 
să-l ajungă. Alergă, alergă până ce-l zări printre 
frunziş, dar când îl zări, îl zări şi Busuioc pe el şi, cât 
ai clipi, se căţără pe-o cracă şi se sui în vârful unui 
stejar înalt şi gros. 

Zmeul, dacă ajunse la tulpina copacului, zise lui 
Busuioc: 

— D-acu' s-a sfârşit, Busuioace, dă-te jos să te 
mănânc! 

Bietul flăcău, văzând că n-are încotro, se rugă de 
zmeu să-l lase să cânte un cântec. Zmeul îl lăsă, şi el 
începu îndată să cânte, iar la sfârşit strigă o dată: 


— Of, n-aude, 
N-a-vede, 
Sări, iepuraş, că omoară pe stăpânu-tău! 


Zmeul auzi, fireşte, strigătul lui Busuioc, dar 
tăcu; numai gândi în sine: „Zbiară tu cât ăi vrea, că n- 
or mai ieşi ei de unde i-am orânduit eu”. 

Dar iepurele a auzit din groapă şi a zis vulpii: 

— l-auzi, vulpe, ne omoară stăpânul. 

— Taci, mă cobe, ce tot bolboroseşti? 

Iepurele, dacă văzu că vulpea n-a auzit, gândi că 
i s-o fi părut şi tăcu. Zmeul, cum văzu că Busuioc a 
isprăvit cântecul, iar îi zise: 

— Dă-te jos, Busuioace, să te mănânc! 

Busuioc iar se rugă să-l mai lase să mai cânte un 
cântec, şi-i aruncă o opincă s-o roadă, ca să-i mai 
treacă de urât. 

— Cântă, fu răspunsul zmeului. 

Şi după ce isprăvi cântecul, Busuioc strigă: 


— Of, n-aude, 
N-a-vede, 
Sări, vulpe, că omoară pe stăpânu-tău! 


Vulpea auzi şi spuse lupului: 

—I-auzi, lupule, ne omoară stăpânul. 

— Ia, taci, fi-ţi-ar gura de râs să-ţi fie, ce cobeşti 
a rău? 

Vulpea tăcu, fiindc-a gândit şi ea ca iepurele, căi 
s-o fi părut. Zmeul, cum văzu că Busuioc şi-a isprăvit 
cântecul, îi spuse să se dea jos, să-l mănânce. Busuioc 
iar se rugă să-l lase să mai cânte un cântec, dându-i şi 
opinca ailaltă, şi strigă de-l auzi lupul. Atunci lupul 
urlă: 

— Of, ursule, ne omoară stăpânul! 

— Mai bine strănutai, cobe ce eşti, decât să urli 
degeaba! 

Dar nu trecu mult şi auzi şi ursul strigătul 
stăpânului lor. 

— Mă, da' voi grăirăţi adevărat; acu' auzii şi eu 
că ne strigă stăpânul. 

— Păi, când i-am spus eu vulpii, sări iepurele cu 
gura mare de colo, mi-a zis că sunt cobe. 

— Ei, ho, urecheatule, zise ursul, fă-ţi vânt şi sări 
o dată iepureşte, de vezi, poţi să dai stânca aia la o 
parte? 

Iepurele ţup! o dată, dar piatra nici gând să se 
mişte, numai el căzu jos urlând că şi-a făcut cucui în 
cap. 

Sări şi vulpea, apoi şi lupul, dar abia o mişcară; 
dar când sări ursul, o rostogoli cât colo şi aşa ieşiră 
afară cu toţii. 

— Ei, zise ursul, ca gândul ori ca vântul să 
mergem? 

— Ca gândul, ce vorbă! Mai e vreme de stat? zise 
lupul. Stăpânul are nevoie de noi. 

— Dar dacă n-om mai putea răsufla? zise fricosul 
de iepure. 

Dar cine îl mai ascultă? O luară la picior cu toţii 
şi într-o clipă ajunseră taman când Busuioc, 
deznădăjduit, începuse să coboare din copac, să-l 
mănânce dihania spurcată. 

Pacostea de zmeu simţi că vin căţeii, şi se făcu 
buturugă neagră. 

Când îşi văzu Busuioc lighioanele, îi veni inima la 
loc. 

—Căţeluşii mei, zise el către dânşii, vedeţi voi 
buturuga aia? 

—O vedem, stăpâne, răspunseră cu toţii într-un 
glas. 

— Praf s-o faceţi, măi, şi să-mi opriţi numai ficatul 
şi inima! 

Auzind aşa, se puseră îndată cu toţii şi o roaseră 
de-o făcură câlţi, iar ursul, dând de ficat şi de inimă, 
le luă în labă şi le dădu lui Busuioc. 

Cum puse mâna Busuioc pe ele, dete fuga acasă, 
se duse drept la maică-sa şi îi zise: 

— Să-mi frigi ficatul şi inima asta, mamă, dar să 
fie în sânge. 

Maică-sa pricepu îndată că fiu-său l-a omorât pe 
zmeu, dar nu zise nimic şi se supuse. Apoi, aducându- 
le la masă pe frigare, Busuioc îi zise să mănânce şi ea. 

— Nu, maică, mie nu mi-e foame deloc. 

O mai rugă Busuioc, dar ea nu vru cu nici un 
preţ. Busuioc luă atunci frigarea şi, cum frigea, îi 
dădu una cât putu peste ochi, zicându-i: 

— Să orbeşti, mumă fără de lege! Şi să nu vezi 
iarăşi până n-ăi umple nouă butoaie de lacrimi. 

Apoi se întoarse către Musuioc şi-i zise: 

— Frate, eu mă duc în lume, ţine năframa asta; 
când te-i uita la ea, s-o scuturi şi, de-oi vedea curgând 
picături de sânge din ea, să ştii că ori sunt mort, ori 
sunt în primejdie de moarte. Atunci să vii după mine şi 
să mă scapi. 

Şi plângând amândoi, se despărţiră. 

Merse Busuioc, merse, până ajunse într-altă ţară 
şi dădu de un palat mare împărătesc. Cum îl văzu, 
intră înăuntru şi se dădu drept feciorul unui împărat 
care se rătăcise. Împăratul acelei ţări crezu, că 
Busuioc avea şi înfăţişare mândră de gândeai curat că 
e de neam, şi-l ospătă şi-l ţinu la dânsul până s-o afla 
ceva de tată-său. 

Împăratul ăsta avea o fată şi, trecând vreme 
îndelungată şi văzând ea că nu se afla de tatăl 
băiatului nimic, şi mai cu seamă iubindu-se ei 
amândoi, se hotărâră să spună împăratului şi să ceară 
încuviințarea de a se căsători. 

Împăratul, care văzuse pe băiat destoinic, se 
învoi, şi nunta se şi făcu într-o duminică, cu veselie 
mare. 

A doua zi după nuntă, lui Busuioc îi veni gust să 
se plimbe prin grădina a mare, de era în dosul 
palatului, că nu intrase în ea niciodată; dar cum 
deschise poarta şi făcu un pas înăuntru, hop! sări o 
pajură care sta mereu pe poartă şi-l înghiţi. 

Împăratul îl căută pe Busuioc în sus, îl căută în 
jos, Busuioc nicăieri; şi de unde fusese veselie şi chef 
la palat, la numai o zi după nuntă era mâhnire şi 
necaz. 

In vremea asta, Musuioc nu ştiu cum scoase 
năframa din buzunar şi o scutură; cum o scutură, 
curseră trei picături de sânge din ea. 

— Of, frate-meu ori a murit, ori e în primejdie de 
moarte! Să plec după el, să-l caut şi să-l ajut. 

Şi plecă. 

Dar nu-i fu greu să-l găsească, fiindcă se luă 
după busuiocul care creştea pe urmele fratelui său, 
după darul naşului care îl botezase, şi în scurtă 
vreme, spre seară, ajunse la curtea împăratului. Intră 
în curte; fata, cum îl văzu, îi sări de gât şi-l sărută 
gândind că e Busuioc, deoarece ei semănau amândoi 
ca două picături de apă. Căută Musuioc să scape, 
spunându-i că nu e el Busuioc, că e frate-său; de unde 
să-l crează cineva? Ba fata, când era să se culce, îl 
chemă în odaia ei. 

Musuioc se învoi să intre şi să se culce într-un 
pat, dar să nu-l atingă nici cu degetul, că paloşul lui 
va sări din cui şi-i va tăia mâna. 

A doua zi, cum se trezi, Musuioc se luă după 
urma de busuioc, până văzu că se oprea în poarta 
grădinii. Musuioc, dacă văzu aşa, se uită la dreapta, 
se uită la stânga şi, taman când se uită în sus, văzu 
pajura pe brânci, gata să se arunce şi asupra lui, 
numai să facă un pas în grădină. Dar el stătu pe loc şi, 
printr-un şiretlic, numaidecât puse mâna pe pajură şi- 
o ucise, apoi îl scoase pe Busuioc întreg şi teafăr din 
burta ei. 

Ce bucurie când se văzură! 

Stătură îmbrăţişaţi multă vreme şi vărsară 
lacrimi de bucurie, apoi se întoarseră în palat. Fata 
împăratului numai acum cunoscu că drept grăise 
Musuioc şi că era frate cu bărbatul său. Il rugă deci s- 
o ierte şi-i ceru să rămână cu ei. Musuioc acceptă 
bucuros şi de atunci au trăit cu toţii fericiţi, mulţi, 
mulţi ani. 

Flăcăul cel viteaz 


A FOST ODATĂ un flăcău tare dibaci, pe care-l 
chema Irimia. El altceva nu făcea decât umbla la 
vânătoare. 

Într-o zi, mergând cu puşca pe umăr prin pădure, 
iacă îi ieşi înainte un lup şchiop. Cum îl văzu flăcăul, 
cum întinse puşca să-l doboare. 

Dar lupul se rugă de el: 

—Măi Irimio, măi, nu mă omori, ci mai bine 
oblojeşte-mi ăst picior rănit, că mult bine ţi-oi prinde 
şi eu cândva. 

Ce se gândi Irimia? „Carnea nu-i e bună de 
mâncat, pielea nu-mi trebuie...” 

— Fie, te-am iertat, lupule! zise el şi-i obloji 
piciorul rănit. 

— Bine ai făcut, Irimio. De ţi-o fi vreodată greu, 
să te gândeşti la mine, că eu îndată oi fi lângă tine şi 
te-oi ajuta. 

Plecă Irimia înainte, când, mai încolo, iacă un 
corb pe-o creangă. Irimia luă puşca şi ochi. 

— Nu mă-mpuşca, lrimio, zise atunci corbul, ci 
mai bine leagă-mi astă aripă de mă doare, că mult 
bine ţi-oi face şi eu. 

Se gândi Irimia: „Şi de l-oi împuşca, la ce mi-o fi 
bun?” Legă deci aripa corbului şi-şi văzu de drum. 

Corbul, când îl văzu pe Irimia plecând, îl opri şi-i 
zise: 

— Irimio, când ţi-o fi mai greu, să te gândeşti la 
mine, că eu oi alerga să-ţi ajut. 

Mulţumi flăcăul şi plecă mai departe. Merse o 
bucată bună, până ieşi pe-un prund de gârlă. Acolo 
dădu de o mreană cu solzii aurii, azvârlită de un val pe 
mal; se zbătea să moară. 

Cum îl văzu, mreana începu a se tângui şi a se 
ruga: 

— Irimio, aruncă-mă în apă, că mor aici; fă-mi ăst 
bine, zău, că de-i fi vreodată în vreun necaz mare, 
numai să te gândeşti la mine şi, cât ai clipi din ochi, oi 
fi lângă tine şi te-oi ajuta. Eu am putere mare, căci 
sunt împărăteasa peştilor. 

— Cu dragă inimă, răspunse Irimia, că şi eu o să 
am trebuinţă de ajutor în calea d-apucai. 

Şi luă mreana frumuşel în mână şi-i dădu drumul 
lin în apă. 

Apoi îşi văzu de drum, căci el se ducea, vezi 
dumneata, spre cuprinsul Ilenii Cosânzenii, că-l ardea 
un foc la inimă după fata ei pe care o văzuse într-o 
noapte în vis. 

Dar până la cuprinsul Ilenii Cosânzenii avea să 
dea de cuprinsul unei cotoroanţe la care trebuia să 
slujească flăcăul câte trei nopţi, păzindu-i o iapă rea 
şi, de n-o păzea bine şi fugea iapa, apoi îl răpunea 
scorpia; dar şi dacă o putea păzi trei nopţi de-a 
rândul, apoi îi dădea în loc de simbrie un mânz de-al 
ei, că făta în toată noaptea câte unul, şi mânjii erau 
năzdrăvani. 

Merse el ce merse şi numai iacă dădu de-o curte 
împrejmuită cu ţepi şi-n fiecare ţeapă se bălăbănea 
câte-o căpăţână de om. Pasămite era curtea 
cotoroanţei cu iapa, şi căpăţânile din ţepi erau ale 
bieţilor flăcăi de se prinseseră să i-o păzească şi nu 
putuseră. 

Bătu el în poartă şi iacă auzi un glas gros 
întrebând: 

— Cine e? 

— Om bun, mătuşă, am venit să mă bag slugă, să- 
ţi păzesc iapa. 

—Aşa? Ei, bine-ai venit, flăcăiaşule! Intră 
înăuntru, zise cotoroanţa muindu-şi glasul şi des- 
chizând poarta. 

Intră el înăuntru şi se cam înfioră văzând o 
grămadă de căpăţâni aruncate p-acolo, afară de cele 
din ţepi. 

— Uite, flăcăiaşule, ce ai de făcut: să-mi păzeşti 
iapa trei nopţi de-a rândul şi să mi-o aduci acasă 
dimpreună cu mânzul de-l fată în miezul nopţii; de-ţi 
vei împlini slujba, apoi plata ţi-a fi un mânz din cei trei 
care-ţi va plăcea; de nu... iată ce te-aşteaptă... zise ea, 
arătându-i căpăţânile de morţi... Te prinzi? 

— Păi de ce-am venit eu pân-aici aşa, de cântecul 
cucului? Am s-o păzesc ş-am să-ţi umflu mânzul. 

— Hai să văd dacă eşti în stare. 

Şi-i dădu iapa în seamă. 

Se puse el călare pe dânsa şi plecă. Iapa, blândă, 
mergea frumos colo în buiestru, de parcă-l legăna: 
„Ei, asta ţi-e iapa a straşnică, mătuşă?” gândi Irimia. 

O păzi el până spre miezul nopţii şi ce făcu iapa 
atunci, ce drese, că îl fermecă pe flăcău: se pomeni cu 
căpăstrul în mână şi ea nicăieri. 

„Săracul de mine, se gândi Irimia, o păţii! Să ştii 
că mă răpune cotoroanţa.” 

Şi începu să fluiere de necaz... Dar nu fluieră 
mult şi-şi aduse aminte de fata Ilenii şi, gândindu-se 
că o să-i rămână oscioarele pe-acolo şi n-o s-o mai 
vadă, îl apucă un plâns, măre, de plângea şi pădurea 
de plânsul lui. 

Dar odată îşi veni în fire, aducându-şi aminte de 
lup, şi zise cu glas tare: 

— Mai ştii, poate mi-o fi de vreun ajutor... 

Cum se gândi, cum se pomeni cu lupul lângă el 
întrebându-l supus: 

— Ce-ai păţit, stăpâne? 

— Uite aşa şi-aşa, măi lupule, şi de n-oi găsi iapa, 
mă ucide cotoroanţa, şi-o fi mare păcat de tinereţele 
mele. 

— Lasă că ţi-o aduc eu acu'; ţi-o dau în palmă, nu 
altceva; că ea e taman peste nouă păduri, vârâtă într-o 

scorbură, a fătat acolo. Eu mă duc s-o alung de-acolo; 
dumneata, stăpâne, de-i auzi că urlu eu, să ştii că e 
aproape şi să scuturi frâul, că vine ea singură. 

Astfel grăi lupul şi plecă. 

Tot alergând, ajunse la copacul în scorbura 
căruia fătase iapa, şi făcu ce făcu de o scoase afară; 
dacă o scoase afară, se luă după ea şi, cum o cârmi, 
cum o zăpăci, o duse taman spre Irimia, iar când fu 
aproape de el, numai urlă o dată; Irimia scutură frâul 
şi iapa se duse drept la el şi flăcăul îi puse frâul în 
cap. Apoi încălecă şi, cu mânzul după ea, o duse acasă 
la babă. 

—Harnic mi-ai fost, flăcăiaşule, zise cotoroanţa 
cum îl văzu. Na de mănâncă azimioara asta caldă, na 
şi vin să bei şi apoi odihneşte-te până deseară. 

După aceea băgă iapa în grajd şi-o luă la bătaie, 
zicându-i: 

— Cum te-ai ascuns, mânca-te-ar fiarele sălbatice, 
păcătoaso! 

— lartă-mă, zise iapa, că eu de ascuns m-am 
ascuns bine, taman în fundul pădurilor, dar m-a luat 
un lup la goană şi m-a gonit până m-a adus în dreptul 
flăcăului; el a scuturat atunci frâul şi-a pus mâna pe 
mine... Lasă că diseară m-oi ascunde de nu m-o mai 
găsi. 

Cum se făcu seară, Irimia încălecă iapa şi plecă 
spre pădure, cu mânzul după ei. Peste noapte, iapa îl 
lăsă iar cu buza umflată. De astă dată s-a urcat în 
slava cerului, de s-a amestecat cu norii. 

Bietul flăcău, de unde să ştie el? Şi de-ar fi ştiut, 
ce-ar fi putut face? A început deci a plânge şi a se 
văita până îşi aminti de corb. 

— Oare corbul ar putea să mă ajute? Poate, dar 
cine ştie pe unde o fil... zise el. 

— Sunt aici, stăpâne, şi eu, gata să mă arunc şi-n 
foc pentru dumneata, numai să-ţi pot fi de folos. 
Despre ce e vorba? 

— Uite-aşa ş-aşa, corbule, mi s-a întâmplat. 

— Apoi, dacă e numai atâta, i-am dat de leac; ea 
e ascunsă în slava cerului, s-a făcut una cu norii, dar 
ţi-o dau eu în mână; dumneata să te uiţi în sus şi, când 
ţi s-o părea că se coboară o namilă neagră, să suni 
frâul. 

— Aşa am să fac, răspunse Irimia. 

Iar corbul o luă repede spre slava cerului, ajunse 
sus şi cum făcu el, cum o dibui, cum o sili, că numai se 
pomeni Irimia că se întunecă cerul de nori, de se face 
taman ca noaptea. Apoi odată se lumină şi din norii 
mulţi, care umpluseră cerul, văzu ceva negru care 
cobora repede ca vântul spre el. Cum văzu aşa, sună 
frâul şi puse mâna pe iapă, care veni singură drept la 
el, cu doi mânji după ea. 

„Taci că scăpai şi de-astă dată”, gândi Irimia 
încălecând. Şi porni spre casele cotoroanţei. 

Când ajunse, aceasta îl lăudă că e viteaz, că e 
vrednic, îi dădu de mâncare, de băut şi, tot ca în 
noaptea trecută, îi făcu un pat mai moale şi-l îmbie să 
se odihnească. Apoi se duse la grajd şi bătu iapa de 
mai s-o omoare şi mai multe nu, că nu se ascunsese 
cum trebuie. 

—lartă-mă, stăpână, că mai e o seară, de astă 
dată nu mă mai găseşte nici moartă. 

Irimia mâncă, bău, îi trase un pui de somn şi, pe 
spre seară, se trezi şi plecă iar cu iapa şi cei doi 
mânji. Dar ş-acum, ca şi mai înainte, se pomeni fără 
ea. 

Pasămite, ce făcuse iapa? Dacă ea în fundul 
pădurilor s-ascunsese şi a găsit-o, dacă ea în văzduhul 
norilor s-a urcat şi a dat de ea... ce s-a gândit? Să se 
ducă taman în fundul mării, pe smârcurile ei, şi să se 
ascundă acolo. 

Când se văzu fără iapă, Irimia nu se mai boci 
cum făcuse până atunci, ci numai se gândi la mreană, 
şi mreana fu lângă el. 

—lapa o cauţi, stăpâne? 

-lapa, mreană dragă, pe ea o caut, bat-o 
pârdalnicul, că mult e hoaţă. 

— Iapa ta cu cei trei mânji, că a mai fătat unul, e 
tocmai în fundul mării, dar n-ai nici o grijă, că ţi-o scot 
eu. Tu numai să te uiţi la apă şi, când îi vedea că 
clocoteşte deasupra, să suni frâul. 

Apoi mreana chemă toţi peştii cei mari şi le 
porunci să scormonească pe fundul mării, până or da 
de iapă şi s-o gonească înspre faţa apei. 

De trei ori se întoarseră peştii, fără izbândă şi de 
trei ori îi trimise îndărăt mreana ameninţându-i să nu 
vină fără ea. Abia a treia oară o găsiră şi, muşcând-o, 
izbind-o care cu ce putea, o aduseră la liman unde o 
aştepta Irimia. 

Când îl văzu cotoroanţa că se întoarse şi a treia 
oară cu iapa şi cu trei mânji după ea, se prăpădi cu 
firea de tot împotriva iepei, şi nici nu vorbi o vorbă cu 
flăcăul până n-o cotonogi în bătaie. Apoi se duse la 
mânji şi-i unse pe cei dintâi cu unt proaspăt, iar celui 
de-al treilea, care avea douăsprezece aripi — cu 
patru mai mult decât al doilea, şi cu opt mai mult 
decât cel dintâi — îi jumuli coada şi-i puse scaieţi în 
coamă, că doar de o face pe Irimia să nu-l ia pe el, că 
era năzdrăvan şi avea putere mare; dar mânzul 
apucase de când veneau pe drum de-i zisese lui 
Irimia: 

— Pe mine să pui mâna când te-o pune baba s- 
alegi, că n-ai să te căieşti. 

După ce sfârşi baba de bătut iapa şi de uns 
mânjii, chemă pe Irimia şi-i zise să-şi ia simbria după 
învoială: să-şi aleagă un mânz. 

—Uite, flăcăiaşule, ia unul din ăştia doi! Al 
treilea îl vezi cât de prăpădit este; nici nu cred că mai 
trăieşte mult. 

— Ba, mătuşă, uite cum mi-o fi norocul, dar eu p- 
ăsta-l iau, aşa prăpădit cum e. 

Baba se împotrivi la început. 

— Ne-a fost învoiala să iau care mânz mi-o 
plăcea?... Ne-a fost. Apoi dar eu p-ăsta-l aleg, zise 
Irimia. 

— a-l şi du-te sănătos! răspunse într-un sfârşit 
cotoroanţa, văzând că n-are încotro. 

Irimia încălecă şi calul se înălţă cu el în slava 
cerului; şi apoi se lăsă iar jos pe pământ, şi-l întrebă 
pe flăcău: 

— Acum spune, stăpâne, care ţi-e vrerea? 

—Vreau să iau de nevastă pe fata lIlenii 
Cosânzenii; oare e greu? 

— Greu, stăpâne, fiindcă tată-său a lăsat cu grai 
de moarte ca fata lui să nu ia pe altul de bărbat decât 
pe acel flăcău care va putea să-i aducă cele cinci mii 
de iepe din bălțile mării şi să le mulgă, ca să se 
îmbăieze amândoi cu laptele lor în seara nunţii, şi e 
cam greu să pui mâna pe ele. Dar noi om încerca să le 
aducem, că doar nu sunt eu degeaba năzdrăvan şi 
dumneata cruce de voinic! 

Plecară ei înainte. Mergând, dădură peste un loc 
înnămolit şi Irimia, după îndemnul calului său, se opri, 
făcu un cocoloş din pământ şi-l băgă în desagă. 

De-acolo merseră mai departe şi, în alt loc, Irimia 
găsi nişte păr de colilie făcut ca peria; luă şi din el şi-l 
băgă tot în desagă. Aşa-i spusese calul năzdrăvan. 

În alt loc, dădu de nişte piatră moale; luă şi din 
ea, după povata calului, şi o vâri tot în desagă. 

Apoi o porniră spre casele Ilenii. 

Cum ajunseră acolo, calul, cu meşteşugul lui, 
făcu de se porni o furtună şi o ploaie, şi nişte fulgere 
şi tunete şi trăsnete, de credeai că se prăpădeşte 
pământul. lar după aceea se făcu iar vreme frumoasă, 
ca şi mai înainte. 

Fata lIlenii era ţinută închisă, nu se ştie de ce. 
Când s-a făcut vreme frumoasă la loc, ea se rugă de 
maică-sa s-o lase şi pe ea barem în pridvor, să mai 

vadă soarele cum luceşte de frumos după ploaie. 
Maică-si i se făcu milă de ea cum se ruga, şi o lăsă. 

Dar când ieşi fata în pridvor, odată mi se repezi 
Irimia ca o săgeată, călare pe năzdrăvanul lui, şi mi ți- 
o prinse de mijloc, cu braţele lui vânoase, şi, sărutând- 
o o dată să-şi mai aline focul care-l ardea la inimă, se 
tot duse cu dânsa. 

Fata, biata, de frică leşină, că din repezeală nici 
nu-l văzuse la faţă; ea gândea c-o fi vreun zmeu ori 
cine ştie ce; dar când se dezmetici şi-l văzu cât era de 
mândru cu ochii lui negri ca murele şi cu sprâncenele 
îmbinate, cu mustaţa neagră şi frumoasă, şi cu trupul 
subţirel de parcă ar fi fost tras prin inel, se pomeni c-o 
prinde şi pe ea de la inimă dragostea după dânsul, şi 
când o sărută el de dragă ce-i era, îşi lipi şi ea buzele 
d-ale lui aşa cam pe nebăgate de seamă şi mi ţi-l 
sărută o dată din greu. 

Când se trezi din vârtejul dragostei, spuse lui 
Irimia: 

— Irimio, îmi eşti drag, dar tata m-a jurat să nu 
mă mărit decât cu cel de-o aduce şi-o mulge cele cinci 
mii de iepe din bălțile mării; deci acum du-mă pe mine 
la mama şi te repede de adu iepele. Cum ţi-a fost uşor 
să mă furi pe mine, nu ţi-o fi greu să le aduci şi pe ele- 
ncoace. 

— Aşa am să fac, zise Irimia. 

Şi mi se-aruncă pe cal şi-şi cuprinse iubita în 
braţe şi se repezi de o lăsă binişor tot în pridvor, de 
unde o luase, apoi plecă. 

Merse ce merse, dar calul de colo: 

—Stăpâne, cumpără nouă piei de bivol şi nouă 
coşuri de răşină; să fierbi răşina din fiecare coş, pe 
rând, şi s-o torni pe-o piele, s-o lipeşti de alta, ş-apoi 
peste cele două lipite să mai lipeşti una, până le-i lipi 
pe toate nouă, c-am să am luptă mare cu armăsarul 
iepelor, care simte omul de la nouă poşte şi vine de-l 
omoară. 


29 


— Să cumpăr, zise Irimia. 

Şi cumpără şi le lipi unele peste altele şi le croi 
pe trupul calului ş-apoi plecă înspre locul unde erau 
bălțile mării. 

Când au fost aproape, făcu Irimia o groapă în 
pământ şi se ascunseră în ea amândoi, după ce calul 
nechezase o dată. 

Armăsarul, auzind nechezatul, veni şi dădu roată 
împrejur, bătu din picioare, mirosi, dar nu dădu de 
urma gropii şi se întoarse la iepe. 

Când s-ajungă la ele, calul cel năzdrăvan necheză 
de trei ori şi-i spuse lui Irimia: 

— Acum, când o veni, să fii gata! Am să mă reped 
la el, fiindcă de goană-şi mai pierde din putere şi e 
numai bun de luptă. 

Şi drept, când veni, era armăsarul plin de spumă 
şi gâfâia de osteneală. Cum îl văzu calul, se şi repezi 
la el; şi se muşcară şi se izbiră, dar degeaba se căznea 
armăsarul... Când el muşca din cal, muşca din pieile 
de bivol, iar calul, când muşca, apoi muşca din carne, 
nu glumă! Se luptară de la prânz până la apusul 
soarelui; nu mai rămăsese deasupra calului decât o 
piele. Nu ştiu cum făcu el şi-odată, când îi pocni una 
cu picioarele în burtă, căzu armăsarul jos. 

Calul strigă atunci pe Irimia: 

— leşi, stăpâne, şi adu frânghiile din desagi să-l 
legăm, că l-am biruit! 

După ce-l legă Irimia bine, îl luă calul în spinare 
la un loc cu stăpânul său şi apoi plecară înspre iepe. 

Când plecară, necheză armăsarul de trei ori ca s- 
audă iepele şi să fugă, dar ele, în loc să fugă, veniră 
înspre el să-l scape toate cele cinci mii de iepe şi cu 
mânjii după ele, vreo două-trei mii câţi or fi fost şi ei. 

Când au fost aproape să se întâlnească la un loc 
cu iepele, zise calul: 

— Scoate, stăpâne, glodul de pământ şi-l aruncă, 
ş-apoi cârmeşte înapoi spre ţinutul Ilenii! A fost mult 
până ne-au luat urma, că vin ele după noi acum. 

În locul unde a aruncat glodul, se făcu o mocirlă 
mare, de rămaseră mânjii înţepeniţi; până să-i scoată 
iepele, Irimia cu calul avură vreme să se depărteze o 
bucată bună. 

Dar nu trecu mult, şi iepele mai să-i ajungă din 
urmă. 

— Aruncă peria, stăpâne! zise calul. 

Şi, în locul unde a căzut peria, se făcu o pădure 
mare şi deasă, de abia-abia au izbutit iepele, într-un 
târziu, să iasă din ea. 

Şi veneau în goană, valvârtej, de mai-mai să-l 
ajungă pe Irimia din urmă. 

Atunci calul năzdrăvan îi strigă: 

—Zvârle piatra, stăpâne, că ne prind bles- 
tematele de iepe şi ne răpun! 

Zvârli Irimia şi piatra cea moale, şi se făcu, unde 
căzu, un zid de piatră. lepele se puseră toate cu 
copitele şi repede îl doborâră la pământ şi porniră 
înainte turbate de necaz. De data asta nu mai aveau 
decât un lat de palmă până să-l ajungă pe flăcău, la 
poarta caselor Ilenii Cosânzenii. A avut noroc Irimia 
cu Ileana, că era în pridvor. Ea le opri zicând: 

—Staţi, turbatelor! Cine-a fost ursit să vă mulgă 
v-o mulge dar! 

Şi se îmblânziră iepele când o auziră pe Ileana 
vorbind, şi le mulse Irimia. Apoi fata Ilenii Cosânzenii 
se mărită cu Irimia şi făcură nuntă cu alai mare. 
Seara, până a nu se culca, după datină, se îmbăiară 
mirii şi în lapte de iapă, de făcură pe voia bătrânului, 
tatăl miresei. 

Şi de atunci au trăit cu toţii nesupăraţi de 
nimeni, vreme-ndelungată. 

Ţiganul cu trei suflete 


CICĂ UN ȚIGAN ar fi rămas odată de nu mai 
avea nici cu ce încălzi apa pentru mămăligă. Atunci 
plecă la pădure să adune niscai surcele. Dar luă şi un 
toporaş cu el, să mai dea razna şi prin crăci mai 
zdravene, când i-o veni bine. 

Dacă ajunse în pădure se uită încoace, se uită 
încolo, mai în dreapta, mai în stânga... nimica toată pe 
jos; surcele mai de Dumnezeu defel, abia câte o 
zburătură din topor şi mică, nespornică. Crăci mai 
subţiri mai erau, nu-i vorbă, dar, cum gândea şi 
tiganul: „Mai mare pocnetul şi fumul de ele, decât 
treaba”. 

Negăsind ce-i trebuia, pe jos, tiganul îşi aruncă 
ochii în sus. O cracă, destul de groasă, se întindea 
lungă, hei! încolo, şi plină, plină de crăculeţe mai 
mici. Şi mai avea şi alta: venea la îndemână, nu era 
aşa sus de tot, să tot fi fost de un stat şi jumătate de 
om, mult două. 

Se şi hotărî tiganul să o doboare. 

Îşi scuipă în palme, îşi încolăci picioarele 
împrejurul copacului şi-şi făcu vânt spre cracă; 
prinzând-o cu mâinile, se aşeză bine pe ea şi începu a 
da apoi cu toporaşul, ca să o dezlipească de trunchi. 

Da tiganul cu nădejde, ca să isprăvească mai 
curând, că-i era să nu dea cu ochii de ăl pândar, când 
iaca un român trece şi el prin pădure. Se uită la ţigan 
sus şi începu să râdă, văzându-l că taie craca de sub 
el. 

— O să cazi, măi amărâtule, şi-o să-ţi rupi oasele! 

Ţiganul, auzindu-l, îi şi sări inima din loc; gândea 
că e pândarul. Se opri din treabă şi se uită repede în 
jos. Dar văzând că nu e el — căci îl cunoştea — prinse 
curaj şi răspunse: 

— Ei, cumetre, doar n-oi fi tu Dumnezeu, să ştii c- 
am să cad! 

— Bine, zise românul, o să vezi! 

Şi-şi urmă drumul. 

„l-o fi necaz că mă vede cu lemnul acesta gros!” 
cugetă ţiganul. 

Şi dădu înainte cu toporaşul, gândindu-se la 
altele. Pe când era cu mintea aiurea şi tot izbea în 
lemn, numai odată se aude un „trosc!” prelung, şi 
craca se rupse căzând la pământ cu ţigan cu tot. 

„Aoleu! cugetă ţiganul sculându-se de jos şi 
frecându-se, că se izbise niţel căzând, să ştii că ăla a 
fost Dumnezeu! Mi-a dat de ştire, săracu', şi eu nu l- 
am crezut.” 

După ce cugetă aşa, mai rămase niţel pe gânduri, 
şi odată numai o rupse d-a fuga pe drumul pe care o 
apucase românul. 

Dar acesta se vede că avea de făcut cale lungă, 
fiindcă mergea încet. 

Il ajunse tiganul şi-i zise: 

— Să mă ierţi, zău, să mă ierţi, Doamne, că nu te- 
am ascultat adineauri; cum ai zis, aşa a fost, am căzut 
cu cracă cu tot. 

—'Ţi-am spus eu?! 

— Aşa e, am fost prost, Doamne, iartă-mă că nu 
te-am ascultat şi-mi fă şi un bine, că tot eşti bun la 
suflet, spune-mi când mor. 

Românul, văzând cât e tiganul de prost, vru să-l 
păcălească. Se făcu deci că se uită bine în ochii lui, îi 
căută în palmă, îl întoarse, îl suci şi la urmă îi zise: 

— Păcat de tine, măi ţigane, că eşti tânăr... 

— Aoleu! Dar de ce, Doamne? 

—Nu mai ai viaţă multă; când vei tuşi de trei ori, 
să ştii că ai să mori. 

lar după ce zise aste cuvinte, plecă înainte, 
lăsând pe ţigan înfricoşat în mijlocul drumului. 

Se întoarse bietul ţigan în pădure, luă craca de o 
duse acasă, aprinse focul, puse de mâncare, dar cum 
să mănânce cu spaima în inimă? Mai avea el chef de 
ceva acum? Căci se gândea: „Ce, e lucru mare tusea? 
Când cu gândul nu gândeşti, hait! ai şi tuşit; dac-ai 
tuşit de trei ori, mori... Viaţă-i asta?” 

Se întristase ţiganul de nu i se mai ivea zâmbet 
pe faţă, şi slăbise mai ca un ogar. 

Într-o zi plecă având treabă la oraş. Pe drum iaca 
tuşi o dată. Ii şi trecu un fior prin inimă. 

— "Ţine-mă, Doamne, că mi-a ieşit un suflet! zise 
el oftând. 

Mai merse el ce mai merse, şi hait! mai tuşi o 
dată. 

— "Ţine-mă, Doamne, că mai am numai un suflet! 
zise atunci tiganul galben la faţă şi tremurând de 
frică. 

Iar când tocmai trecea dincolo, la un loc, aşa pe 
la mijlocul drumului, mai tuşi o dată, şi se şi trânti 
tiganul jos, gândind c-a murit. Stătu el acolo cu faţa în 
praf mai multă vreme, până iaca se auziră pocnete de 
bici, şi clopoței, şi chiote de surugiu. Pasămite, un 
boier trecea într-un poştalion cu patru cai înaintaşi. 

Veneau caii în goană, dar noroc că vizitiul văzu 
un om jos pe drum şi opri caii la vreme. Socotind că e 
vreun betiv căzut, îi strigă: 

— Scoală, mă beţivule, de acolo, că e calea 
strâmtă şi n-am pe unde trece! 

Ţiganul, aş! de unde să se scoale. Numai ridică 
niţel capul şi zise: 

— Ce vorbeşti cu morţii, omule, că te-o bate 
Dumnezeu! 

Surugiul, dacă auzi aşa, nici una nici două îi 
trase un sfârc de bici. Odată sări ţiganul în sus, ţipând 
şi frecându-se de usturime. Apoi se duse la trăsură şi, 
scoţându-şi căciula din cap, îl întrebă pe boier: 

—Ce să-ţi dau, boierule, să-mi vinzi mie ăla de- 
nviază morţii ? 

Dintr-una, dintr-alta, boierul ca să-şi facă râs, se 
vede, căci îi spusese tiganul ce avea de gând să facă 
cu biciul, porunci surugiului să i-l schimbe pe ce avea 
tiganul în pungă, şi plecă. 

Ce se gândise tiganul? „Dau ce am în pungă, dar 
fie ca şi câştigul! Unul să-nviez şi-mi scot paralele; 
ăilalţi or fi pe deasupra... Mi-a pus Dumnezeu mâna-n 
cap!” 

Urmându-şi drumul aşa, făcând planuri de 
îmbogăţire, iacă dă prin sat şi avu noroc, căci în sat se 
întâmplă să fie un mort. 

Ţiganului îi zâmbi mustaţa. „Iaca prilejul! îşi zise 
el. Hai să-mi încerc norocul!” 

Intră colo ţanţoş în curte şi zise rudelor care 
plângeau şi se văietau după mort: 

— Ce-mi daţi, măi, să-nviez mortul? 

— Fugi d-aci, balaure, îi răspunse careva, că dau 
d-a azvârlita cu tine; n-avem noi destule pe cap, mai 
venişi să ne-ncurci şi tu? 

Aş, tiganul o ţinea una şi bună că-l înviază. 

Bieţii oameni văzându-l semeţ, şi cum e omul 
făcut să nădăjduiască, se învoiră să-i îngăduie să 
încerce. Îl lăsară singur în odaie cu mortul — c-aşa 
ceruse el — şi aşteptau afară. 

Încuie tiganul uşa şi începu să dea cu biciul în 
mort. Ăla, mort ca toţi morţii, de unde să se deştepte? 
Se necăjea ţiganul, asuda, înjura, dădea... geaba! 
Ţăranii nerăbdători, că prea sta mult, intrară şi văzură 
cum şi ce fel. Ce bătaie mâncă tiganul, vai de 
mămulica lui, numai el ştiu! 

— Bine, măi nenorocitule, cum poţi să necinsteşti 
tu mortul? In loc să-ţi scoţi căciula din cap şi să te 
închini şi să zici: Dumnezeu să-i ierte păcatele!... tu ce 
faci? 

Şi curgeau palmele şi pumnii ca ploaia, asupra 
bietului ţigan. 

— Lăsaţi-mă, c-aşa oi zice d-aci înainte, lăsaţi-mă, 
că m-aţi omorât!... 

Il făcură scăpat. 

Porni ţiganul, când se văzu scăpat, de nici sfântul 
llie nu-l mai prindea, şi zicea în gând mereu vorbele 
ce-l învăţaseră oamenii, ca să nu le uite şi s-o mai paţă 
şi altă dată. 

Nu merse mult aşa şi văzu, pe un loc viran, doi 
inşi tăind un porc. 

Cum îi văzu, de departe îşi scoase căciula şi 
începu să se închine şi să zică: 

— Dumnezeu să-i ierte păcatele!... Dumnezeu să-i 
ierte păcatele!... 

Oamenii bănuiră că vrea să-şi bată joc de ei, şi 
mi ţi-l luară la palme. 

—a te uită, mă stanca naibii, s-a găsit să râdă de 
oameni! ziceau ei pe când îi cărau la pumni cu 
nemiluita. 

—Nu râd, zău, nu râd, se jeluia tiganul, aşa m-a- 
nvăţat unul să zic! 

—Apoi rău te-a învăţat; tu altă dată să nu mai 
faci aşa, ci să zici: „Mânca-l-aţi sănătoşi, cu nevasta, 
cu copiii...” 

— Aşa oi zice, săracul de mine, numai acum 
lăsaţi-mă! 

Il lăsară oamenii şi ţiganul plecă. Nu merse mult 
şi dădu de un popă care lepăda în drum nişte lături. 
Ţiganul nici nu-l văzu bine şi începu: 

—Mânca-le-ai sănătos, taică părinte, cu nevasta 
şi cu copiii! 

Popa, îndârjit, odată se repezi în părul lui: 

— Bine, măi ţigane, cum să mănânc eu lături cu 
nevasta şi cu copiii, nu ţi-e ruşine obrazului să 
vorbeşti aşa?... Să tot fi scuipat dacă ţi-a fost scârbă, 
dar să zici aşa cuvinte? 

— Las' că scuip altă dată, taică părinte, scuip 
zău, numa! iartă-mă! 

N-apucă să iasă din sat şi dădu cu ochii de două 
babe, care îşi căutau în cap. El începu să le scuipe. 
Una dintre babe puse mâna pe o prăjină şi-l croi cu 
nădejde... 

— Cum să ne scuipi tu pe noi, femei bătrâne, 
deşucheatule! Nu ţi-e frică de mânia lui Dumnezeu? În 
loc să ne dai frumos bună ziua ca un drumeţ cinstit, 
ori să pui şi tu capul ici în poală şi să ne rogi să-ţi 
căutăm şi ţie... 

— Aşa am să fac altă dată, mătuşă, dar acu' să 
mă iertati. 

Era tiganul bătut măr, vai de capul lui: unde se 
pipăia, îl durea. Abia mai mergea, şi mai avea o 
bucată bunicică până la oraş. Dar ce era să facă? Se 
ducea înainte că era mai puţin până la oraş decât 
până acasă, de s-ar fi întors, şi nu-i trecea bietului 
prin minte că o să mai paţă ceva. El, ca să fie cu 
cugetul curat, ce făgăduia se ţinea de cuvânt, că era 
cinstit, săracul. Făgăduise babelor că altă dată o să 
dea bună ziua şi o să puie capul rugându-se să-i caute 
şi lui?... Aşa şi făcu. Pe un câmp mai departe de sat, 
nişte câini se luaseră la bătaie de la un stârv. 

Ţiganul, de colo: 

— Bună ziua! 

Şi-şi băgă şi capul între ei, rugându-i să-l caute în 
cap. 

Câinii, cum erau îndârjiţi în bătaie, nu-l văzură 
dintâi, că altminteri ar fi fugit; şi, până să bage de 
seamă, îl scărmănară de cap. 

Ajunse la oraş, schilodit de nici dracul nu l-ar mai 
fi cunoscut. Stătu un timp la nişte rude până se mai 
vindecă de dureri, şi pe urmă o luă spre casă. 

Pe drum trebuia să treacă, la un loc, o punte 
peste o apă adâncă şi năvalnică. Ce-i trăsni ţiganului 
prin cap: „Nu, că eu mult am umblat, da-n ceafă nu m- 

am uitat până acum. la să-mi oglindesc chipul în apa 
asta, poate mi-oi vedea ceafa”. 

Se rezemă aşadar de apărătoarea punţii şi se 
înclină pe spate doar de şi-o vedea ceafa, oglindindu- 
se în apă. Şi gândiţi că-şi vedea ceafa? Nicidecum. 
Dar el nu se lăsa; până ce, tot împingându-se aşa, se 
rupse lemnul, fiind putred, şi căzu în gârlă. 

Ar mai fi făcut el poate multe boroboaţe, săracul, 
de nu s-ar fi înecat, şi ar fi fost povestea asta mai 
lungă, dar de!... aşa i-a fost scris lui să moară şi astfel 
povestea noastră se sfârşeşte aici. 

Şarpele moşului 


A FOST ODATĂ ca niciodată, a fost un unchiaş ş- 
o babă. Ăst unchiaş şi a babă nu aveau nici un copil, ş- 
ar fi dat, bieţii oameni, bieţi n-ar fi fost, mult să aibă 
măcar unul; dar care o fi fost sterp, moşul ori baba, nu 
se ştie... 

Se povesteşte numai că n-aveau copii, neam. Se 
tot gândeau ei să ia vreunul de suflet, dar nu-i prea 
trăgea aţa, că de!... una e copilul tău, ş-alta e àl de 
suflet. Şi toată tinereţea aşteptară ăşti doi bătrâni, 
făcând descântece, bând baba zeamă de ierburi, 
cheltuind moşul bani pe fel de fel de leacuri, dar tot 
degeaba, c-ajunseseră de parcă erau ninşi de bătrâni, 
şi tot fără copii erau. 

Dar cât erau de bătrâni, ei tot mai nădăjduiau, 
tot se mai gândeau cum ar face să aibă un copil, şi se 
hotărâră într-o zi să plece unchiaşul pe-un drum şi 
mătuşa pe altul, şi care ce-o întâlni: copil, lighioană, 
ce-o fi, s-o ia şi s-o aducă acasă, că simțeau că mult- 
mult n-or să mai trăiască şi să aibă barem cui lăsa 
bordeiul şi-ale câteva părăluţe agonisite cu munca, 
într-atâţia ani. 

Dacă se hotărâră, plecară într-o zi, moşul pe-o 
cărare şi baba pe alta. Umblară ei, care încotro, toată 
ziulica; baba nu găsi nici picior de vieţuitoare, iar 
moşul, taman spre seară, când se întorcea acasă trist, 
fiindcă nu găsise nimic, se pomeni că dă de un şarpe 
cu cap de om, în apropierea unei peşteri. 

Şarpele, cum îl văzu, începu să se zvârcolească, 
să se încolăcească şi să se uite galeş la el ca şi cum l- 
ar fi rugat să-l ia. Unchiaşul, cum era el de bărbat, că 
nu ştia ce e frica, de el nu se lipise cât trăise, puse 
mâna pe el şi-l luă de-l băgă în traistă, ş-o luă spre 
casă. Când pe-aproape de sat, iaca se întâlni cu 
mătuşa. 

—Ei, babo, ai găsit ceva? 

— Nimic, unchiaşule, nici picior de om ori de 
lighioană n-am întâlnit. 

— Eu am găsit. 

— Ce? întrebă baba bucuroasă. 

— la, un şarpe. 

— Arată-l să-l văd şi eu. 

— Na... şi scuipă-l să nu-l deochi! 

Când îl văzu baba, şarpe cu cap de om şi cu ochii 
mari, şi unde-i sticleau colo, scuipă în sân, şi nu de 
teama deochiului, ci de frică. 

— E-te, mă, muierea! Ce, ai văzut pe dracu, de-ţi 
scuipi aşa-n sân? C-ai udat cămaşa, zise moşul râzând. 

— O, bate-l-ar pârdalnicu', că mă speriai, zise 
baba mai venindu-şi la loc din sperietură. 

Apoi, râzând şi ea ca şi moşul de bucurie că 
găsiseră şi ei un copil să-i îngrijească la bătrâneţe, o 
luară spre casă. 

Cum ajunseră, puseră îndată de mămăligă, 
mâncară şi ei, dădură şi şarpelui din destul şi se 
culcară veseli. 

Trăi şarpele 15 ani în casa unchiaşului şi a babei; 
iar după ce trecu ăst răstimp, se pomeniră bătrânii că- 
ncepe şarpele să vorbească, şi le spuse că era fecior 
de împărat şi că era vrăjit să nu poată vorbi decât 
tocmai când va împlini 15 ani de când l-ar fi găsit 
cineva şi l-ar fi luat de suflet, iar d-aci încolo, să mai 
treacă nouă ani până să-şi lepede pe fiecare an câte-o 
piele, c-avea nouă, şi tocmai atunci să-şi vie la loc în 
fire, să se facă iar om ca toţi oamenii. Bătrânii, vezi 
bine, se bucurară şi se rugau la Dumnezeu sfântul să-i 
mai ţie să-l vadă şi om, că tot şarpe li se urâse; se 
făcuse, nene, mare şi se îngroşase, iar coada îi era 
lungă de se speria toată lumea care venea prin 
bordeiul lor. 

În vremea aceea se afla, vecină cu ţara unde 
trăia moşul cu baba şi cu şarpele, o împărăție mare şi 

împăratul acelei împărăţii avea o fată de se dusese 
pomina de frumoasă ce era. Şarpele, cum îşi căpătase 
graiul la loc, cum trimise pe unchiaş la acel împărat 
cu un plocon şi c-o scrisoare. 

Împăratul, care auzise de şarpe şi ştia că era 
fecior de împărat, i-a primit darul şi a poftit pe 
unchiaş în casă de l-a cinstit frumos ca pe-un bătrân 
ce era, şi l-a întrebat de şarpe cum l-a găsit, şi dacă l- 
a crescut bine. 

— De, măria-ta, după puterile noastre; din ce-am 
mâncat noi a mâncat şi el, unde-am dormit noi, a 
dormit şi el, zise unchiaşul. 

— Bine, foarte bine, moşule, îţi mulţumesc eu 
pentru tată-său, cu care eram buni prieteni. 

Şi dându-i şi împăratul o scrisoare şi daruri 
pentru şarpe, plecă moşul înapoi. Când se întoarse 
acasă cu darurile şi cu scrisoarea împăratului, şarpele 
se bucură foarte mult şi, a doua zi, zise unchiaşului 
să-l ducă la locul unde l-a găsit şi-i spuse că, dacă va 
ajunge acolo, să se aşeze jos şi va vedea un şarpe 
mare cu un toiag lângă el şi cu un inel în vârful cozii, 
şi şarpele ăla de bucurie când o vedea că vine cu 
dânsul (cu şarpele moşului adică) o să-i zică să ceară 
ce-o vrea, că-i va da, dar unchiaşul să nu ceară altceva 
decât toiagul şi inelul. 

Aşa se şi întâmplă. Când ajunse unchiaşul cu 
şarpele acolo, nici n-apucă să se aşeze să se mai 
odihnească şi el niţel, şi iată că ieşi din peşteră o 
mulţime nenumărată de şerpi şi printre ei se vedea 
unul mare, de parcă era tartorul lor. Acesta, cum îl 
văzu pe unchiaş, începu să facă o gălăgie de 
nedescris, dar aflând de la şarpele moşului că el era 
cel de-l crescuse, îl chemă lângă el şi, drept 
mulţumire, îi făgădui orice va cere; moşul, după 
povaţa şarpelui, ceru toiagul ce era lângă dânsul, să 
se rezeme în el, c-abia poate umbla de bătrân ce e, şi 
să-i dea şi inelul din vârful cozii, să-l ducă mătuşii 

acasă. Şarpele cel mare nu se împotrivi şi-i dădu 
bucuros ce a cerut, şi moşul plecă înapoi spre casă. 
Iar şarpele, copilul lui, rămase aici să mai petreacă. 

După câtăva vreme, când se sătură şarpele de 
petreceri, prinse de luă câteva pietre nestemate din 
peşteră şi se întoarse la bordeiul bătrânilor care-l 
luaseră de suflet. Unchiaşul şi baba trăiau din belşug 
acum, că ce gândeau, pe dată le aduceau toiagul şi 
inelul. 

Dacă ajunse şarpele înapoi, se bucurară moşul şi 
mătuşa peste poate, şi mâncară şi chefuiră, iar a doua 
zi, până la ziuă, şarpele spuse moşului să se ducă la 
împăratul vecin şi să-i ceară fata de nevastă pentru el. 

Se duse unchiaşul, dar împăratul, căruia nu-i 
prea venea să-şi dea fata după un şarpe, măcar că era 
fecior de împărat ca şi el, îi spuse că i-o dă de-o face 
un pod de fier de la el din palat până la bordeiul 
moşului. 

Şarpele a aşteptat până s-a înnoptat bine şi, 
punând inelul jos şi bătând din toiag, s-a făcut, cât ai 
clipi, un pod de nu-i găseai seamăn pe lume de frumos 
şi trainic. 

Dacă văzu împăratul aşa, tot nu se învoi şi-l mai 
puse la o încercare; să facă şi-un pod de argint, tot de 
la palat la bordeiul moşului, ca să vie el cu trăsura, 
dar pe alt drum. 

Şarpele a pus iar inelul jos şi a bătut cu toiagul, 
şi s-a făcut un pod de argint, de sticlea să-ţi ia 
vederile şi mai multe nu. 

Împăratul tot gândea că n-o putea săvârşi ce i-a 
poruncit, dar văzând că ce i-a zis a făcut, s-a întristat, 
fiindcă trebuia să-şi dea fata dup-o lighioană spurcată. 
Temându-se şi de alţi împărați, care voiau să ia pe fii- 
sa de nevastă, l-a mai pus la o încercare: să facă o 
pereche de case în văzduh, care să se mute după 
soare, şi în locul celor două poduri de aramă şi de 
argint, să facă unul de aur. 

Şarpele, fără greutate, cu ajutorul inelului şi al 
toiagului, îndeplini şi astă nouă poruncă. A doua zi, 
când s-a trezit împăratul din somn, s-a minunat de tot 
de frumuseţea caselor ş-a podului, că soarele care 
tocmai răsărea îşi răsfrângea razele pe pod şi-l făcea 
peste măsură de frumos şi de sclipitor, iar de 
măiestria cu care era făcut se duse vestea în toată 
lumea. 

Dac-a văzut aşa, împăratul a hotărât să-i dea fata 
şi să facă nunta. Şi se făcu nuntă împărătească, de-au 
ţinut chefurile nouă zile şi nouă nopţi; curgea vinu-n 
pahare ca din şipot, iar nişte ţigani zdrăngăneau din 
viori de juca toată lumea. Şi multă mâncare se aducea 
la masă, căci a fost poftit mai tot norodul din 
împărăție; şi toţi se mirau de şarpe că-i era capul în 
palat, iar coada taman la bordeiul unchiaşului, dar — 
cum se întâmplă de obicei — se mirară ce se mirară 
ş-apoi se dădură la mâncare, la băutură şi la joc. 

Când se isprăvi nunta, se duse şarpele cu 
nevastă-sa în odaia lor. Peste noapte, se pomeni 
mireasa că şarpele se dă de-o parte, îşi scoate nouă 
piei după el şi rămâne om ca lumea, iar despre ziuă 
iar le pune pe el şi se face şarpe la loc. A doua zi, 
întrebând împăratul pe fii-sa, ea a vorbit cu atâta 
cinste şi dragoste despre şarpe, încât împăratul nu 
mai putea de bucurie, că el se temea întâi de ginere- 
său 

Aşa trecu o zi, două, nouă, până se împlini un an 
şi, dacă trecu un an, lepădă şarpele o piele. Fata 
spuse maică-si şi lui tată-său; ei se sfătuită, ca să 
rămâie ginerele lor om, să facă un cuptor şi să-l arză 
cu nouă care de lemne şi să arunce noaptea pieile 
şarpelui, să ardă. Şarpele, văzând cuptorul, o întrebă 
ce face cu el, dar nevastă-sa îi răspunse că vor să facă 
pâine de casă. El, temându-se de ceva, îi spuse să n-o 
împingă păcatele să-i ardă pieile, că s-a isprăvit cu ea, 
şi începu să-i spună cu de-amănuntul tot ce-a păţit şi 


43 


ce are să mai pătimească până o rămânea om. Dar 
nevastă-sa nu luă în seamă ce i-a spus şi, într-una din 
nopţi, pe când dormea el, îi aruncă pieile în foc. Cum 
le ajunse vâlvoarea niţel-niţel, pocniră odată pieile de 
se cutremură palatul din temelii. 

Când auzi bubuitura, odată sări şarpele drept în 
picioare şi, mirosind a pârlit, pricepu numaidecât cam 
ce se întâmplase şi blestemă aşa pe nevastă-sa: 

— Să umbli rătăcind prin toată lumea, având în 
cap o căciulă, iar pe trup veşminte şi în picioare 
opinci, toate de fier. Imprejurul pântecului tău unde a 
început să se zămislească deja copilul nostru, să fii 
încinsă cu cercuri tot de fier şi până nu vor plesni 
cercurile să nu poţi naşte! Până nu ţi-o ieşi părul prin 
căciula de fier, până nu ţi s-or rupe hainele fâşii şi 
până nu ţi s-or toci opincile, să nu dai de mine! 

Şi zicând acestea, se făcu nevăzut, iar fata 
împăratului rămase în întuneric. 

Trecură câteva zile la mijloc şi fata, nemaiputând 
răbda de dorul bărbatu-său, se hotărî să-şi facă 
veşmintele, căciula şi opincile de fier şi să plece în 
lume, să-l găsească.  Incercară împăratul şi 
împărăteasa s-o oprească, dar nu fu chip s-o 
înduplece. Dacă văzură aşa, îi deteră binecuvântarea 
şi într-o zi, pe când se revărsau zorile, fata îşi luă un 
toiag tot de fier ca să se apere de lighioane şi plecă 
lăsându-şi părinţii plângând de mâhnire. 

Umblă ea rătăcind vreme îndelungată, şi opincile 
arătau de parcă nu umblase deloc cu ele, aşa se 
țineau de bine, doar zgâriate pe ici, pe colo. 

Într-o zi, fiind ostenită, dădu de casele Sfintei 
Luni; aci bătând la poartă, îi deschise Sfânta şi o primi 
înăuntru. Sfânta Luni se miră de îmbrăcămintea ei şi-o 
întrebă cum şi ce fel. 

Fata îi povesti tot necazul ei; Sfânta Luni îi spuse 
că în apropiere de casa ei se află o gârlă, şi pe 
marginea gârlei stă un om care trăieşte cu o zână, şi 

el tot spune întruna c-a fost însurat c-o fată de 
împărat. Auzind acestea, pe fată o năpădi bucuria. 

— El trebuie să fie! strigă ea. Merg numaidecât 
acolo, să-l văd. 

— Stai de te odihneşte noaptea asta aici, îi zise 
Sfânta Luni, şi mâine o să-ţi dau ceva ş-apoi o să pleci. 

A doua zi, după ce-i dădu Sfânta Luni să 
mănânce bine, îi dărui o cloşcă de aur cu puii tot de 
aur şi o învăţă: 

— Dacă vei da de omul acela, şi el o să fie culcat, 
tu să-l ocoleşti de trei ori, după ce pui cloşca lângă el, 
şi să zici: „le-am căutat nouă ani, fără-ncetare, ş- 
acum te găsii dormind”. După ce faci astfel, îţi va 
plesni un cerc din jurul pântecului şi ţi se va mişca 
atunci copilul în tine. Când te-i întoarce, vezi să treci 
iar pe la mine. 

Fata îi mulţumi cu ochii plini de lacrimi de 
bucurie şi plecă. 

Ajungând la gârlă, îşi găsi bărbatul, făcu aşa cum 
o învățase Sfânta Luni, apoi se întoarse la ea. După 
ce-şi luă ceva merinde, o luă spre casa părintească. Şi 
când ajunse acasă, toiagul i se tocise cam la jumătate 
şi câteva fire de păr începuseră să iasă prin căciula de 
fier. 

Dar nu putu sta mult şi iar i se făcu dor de 
bărbatul ei şi hotări să plece. Căutară iar părinţii s-o 
reţină, dar nu putură cu nici un chip şi fata plecă 
iarăşi. 

După umblet îndelungat, ajunse la casele Sfintei 
Vineri, care, dacă îi bătu la poartă, o primi bucuroasă. 
Fata îi povesti şi ei ce i se întâmplase. După ce o 
ospătă ş-o lăsă să se odihnească, Sfânta Vineri îi dărui 
un purcel de aur pe care să-l dea zânei cu care trăia 
bărbatul său, ca s-o lase în casă să-l vadă, fiindcă 
acum nu mai dormea afară, fiind frig. 

Ea, sărutând mâna Sfintei Vineri, luă purcelul de 
aur şi făcu aşa cum o învățase. Lăsând-o zâna în casă, 
fata zise bărbatului adormit: 

— Te-am căutat nouă ani, fără-ncetare, şi-acum 
te găsii dormind. 

Şi l-a ocolit de trei ori; i-a plesnit atunci încă un 
cerc din jurul pântecului, iar bărbatu-său s-a mişcat în 
somn. 

După aceea iar s-a întors acasă la părinţii ei, 
trecând întâi pe la Sfânta Vineri, care îi dădu merinde 
de drum îndeajuns. După puţină vreme, iar o apucă 
dorul de bărbatu-său şi iar plecă pe alt drum. 

Dând de casele Sfintei Sâmbete, nişte case ce 
străluceau de frumuseţe şi de lumini, că taman era 
ziua Sfintei în ziua aceea, se opri acolo. Şi Sfânta 
Sâmbătă o primi tot aşa de bucuroasă ca şi surorile ei. 
Îi dădu şi dânsa doi porumbei de aur şi-i spuse ce să 
facă. Fata îi dărui zânei, care o lăsă lângă bărbatu- 
său. Atunci ea îl înconjură de trei ori şi zise: 

— Te-am căutat nouă ani, fără-ncetare, şi-acum 
te găsii dormind. 

Când zise cuvintele acelea, plesni şi cercul de-al 
treilea  dimprejurul pântecului şi ea născu, iar 
bărbatu-său se ridică drept în picioare, îmbrăţişând-o, 
plecă îndată cu ea înapoi, luând şi darurile sfintelor ce 
le păstra zâna şi lăsând-o pe biata zână cu buzele 
umflate, râvnitoare şi de bărbat şi de daruri. 

Mare fu bucuria la palatul împăratului şi în toată 
împărăţia când îi văzură. Abia acum se făcu adevărata 
nuntă a fetei cu feciorul de împărat care scăpase în 
sfârşit de blestem. Şi de atunci au trăit în fericire 
până la sfârşitul vieţii lor. 

POVEŞII ORIENTALE 


Regina munţilor 


UN SULTAN DIN EGIPT era bolnav. Crezând că 
moare, îşi chemă pe cei trei feciori ai săi, îi rugă să fie 
uniţi întotdeauna şi, dându-le o lădiţă încuiată, le 
spuse: 

— Veţi găsi nenumărate pietre prețioase 
înăuntrul acestei lădiţe. Le veţi împărţi în părţi egale 
după moartea mea! 

Sultanul muri după câtva timp şi feciorii 
începură împărţeala. Pietrele nu erau egale ca valoare 
şi o împărţeală egală era imposibilă. Moştenitorii nu 
se puteau înţelege şi începură să se certe. Chemară 
pe marele vizir al tatălui lor şi-l rugară să judece 
lucrurile. Acesta acceptă. 

— Înainte de a începe judecata, spuse marele 
vizir, voi cere voie tinerilor sultani să asculte povestea 
vieţii mele. Am slujit în tinereţe pe războinicul Babur, 
sultanul Indiei. Ca să mă răsplătească, mă numi şeful 
unui corp de armată. După victoria de la Kandahur, 
am primit ordin să trec peste munţi, între Kabul şi 
Tibet. Aceşti munţi sunt grozav de înalţi şi, în unele 
locuri, nici nu poţi ajunge. Văile sunt însă locuite. Ne- 
am oprit într-o vale şi ne-am întins corturile, într-un 
loc mai depărtat de casele oamenilor. De-acolo se 
zărea, pe un munte, un palat ce părea pustiu şi 
sălbatic, întrebând cine-l locuieşte, ni se răspunse că 
Regina munţilor sta acolo, de mulţi ani, şi că ea 
duşmăneşte pe orice străin care vine pe acolo. Cine 
era regina aceea nu se ştia, dar arăta ca o tânără şi 
frumoasă femeie. Nu se credea însă că ar fi o femeie 
obişnuită, deoarece zbura ca o pasăre, prin aer. 
Slujitorii ei zburau şi ei deasupra munţilor şi stâncilor 
din jur şi erau atât de numeroşi, încât puteau forma o 

armată întreagă. Rar veneau jos, vorbeau foarte puţin 
şi nu se ştie din ce trăiau. Cel care ne povestise toate 
ciudăţeniile acestea ne-a spus că nimeni nu îndrăznise 
să se apropie de castel, căci cei care au făcut-o s-au 
ales cu bătăi, aproape mortale. „Pe lună şi pe stele, 
strigă un ofiţer, aceasta ar fi o aventură pentru noi. 
Ne vom duce să dormim la palat şi frumoasa regină ne 
va primi cu dragoste.” Toate aceste lucruri mi s-au 
adus la cunoştinţă şi cum eram şi eu curios s-o cunosc 
pe-această regină, am luat felinare de mână şi ne-am 
urcat spre palat. Am intrat fără să ne primească 
cineva, fără să ne oprească nimeni. Era frumos tare 
înăuntru şi oamenii mei au aprins focurile din cămin, 
au mâncat şi au băut, dar au rămas tot timpul 
înarmaţi, neştiind ce-i aşteaptă. Când ne gândeam să 
mergem la culcare, deodată am auzit zgomote ciudate 
în apropierea noastră. Se deschise larg uşa şi regina 
apăru în toată splendoarea unei rare frumuseți. În 
jurul ei erau numeroşi slujitori, toţi mândri, frumoşi şi 
plini de podoabe scumpe. Regina avea bijuterii atât de 
strălucitoare, încât ne orbise cu scânteierea lor. Ea ne 
privi surâzătoare şi mi se adresă mie, spunându-mi 
cuvinte care mă ruşinară: „Cum, domnule, obişnuiţi să 
faceţi vizite cu armele în mâini? De unde aceste 
obiceiuri?” „Ne iertaţi, doamna mea, am crezut că 
avem de-a face cu inamici!” „Nu este exclus să fie 
vorba de duşmani, dar de alte arme veţi avea nevoie!” 
Am voit să răspund politicos la gluma făcută, când un 
ofiţer pe care îl credeam de-al meu se năpusti asupra 
reginei şi, îmbrăţişând-o, îi spuse: „Hai să ne luptăm!” 
Se făcu un tumult teribil. Eu am pălmuit pe ofiţer şi 
slujitorii reginei au voit să-l linşeze, dar regina ordonă 
să se facă linişte. Oamenii mei au spus că nu recunosc 
în agresor pe unul de-ai lor, iar ceilalţi spuneau că el 
ne aparţine totuşi, începu o luptă crâncenă. Sângele 
curgea de o parte şi de alta. Lupta dură până 
dimineaţa. Deodată apăru regina, care dispăruse între 

timp, şi ne spuse: „Nebunilor! Priviţi bine cu cine 
luptaţi!” Vrâăjitoria care ne luase vederile dispăru. Noi 
ne luptam între noi. Eram răniţi, număram şi morţi. 
Am dat ordin să se răzbune pierderile noastre şi le-am 
dat voie s-o atace pe regină. Când am scos săbiile din 
teacă, s-a auzit un râs cutremurător şi regina dispăru 
ca un fum. Am pierdut o parte din oameni. Am dus 
răniții în sat şi nici nu am avut putere să conduc 
morţii la groapă. De frica sultanului, am apucat pe alt 
drum şi am ajuns în Egipt şi am fost fericit să pot sluji 
pe tatăl vostru. Această nenorocire m-a învăţat ce 
dezastruos este atunci când prietenii încep să se 
dezbine. Eu doresc ca fiii binefăcătorului meu să fie 
puternici şi fericiţi. Asta se poate numai dacă vă veţi 
înţelege între voi. Dacă aveţi încredere în dreapta 
mea judecată, atunci împărţiţi totul în trei părţi egale 
şi trageţi la sorţi. Fiecare va lua ce-i va cădea şi se va 
mulţumi cu ceea ce va primi. 

Cei trei prinți au dat mâna cu marele vizir, au 
procedat după sfatul lui şi au rămas uniţi prin 
dragoste şi credinţă în aşa fel, încât tot Egiptul a 
vorbit şi mai vorbeşte despre această întâmplare. 

Insula pustie 


UN OM FOARTE BOGAT, voind să-şi fericească 
un sclav, îl eliberă şi îi dete o corabie, plină cu mărfuri 
scumpe. 

— Du-te, îi spuse el, şi încearcă-ţi norocul! Tot 
câştigul îţi aparţine! 

Sclavul plecă, după ce mulţumi din suflet bunului 
său stăpân, dar abia începu să plutească pe ape, că şi 
izbucni o groaznică furtună, care răsturnă corabia, 
scufundă mărfurile şi bietul sclav abia-abia scăpă cu 
viaţă. Se trezi aruncat pe o insulă, care părea pustie. 
Flămând, gol şi fără nici un ajutor, rătăci la 
întâmplare şi se pomeni, într-o zi, într-un oraş plin de 
oameni, care izbucniră în urale zgomotoase la vederea 
lui. 

— Trăiască regele nostru! strigară ei şi îi purtară 
în triumf, prin tot oraşul. 

L-au dus într-un palat, l-au îmbrăcat în purpură, 
i-au pus o coroană pe frunte şi l-au aşezat pe un tron 
de aur. Cei mai de seamă oameni au căzut în genunchi 
şi i-au jurat, în numele întregului popor, dragoste şi 
credinţă. Noul rege crezu, la început, că visa. Se 
convinse apoi că era o prea frumoasă realitate. „Nu 
înţeleg, îşi spunea el, de ce m-au ales pe mine, pe care 
m-au găsit gol şi nenorocit, ca rege al lor. Nu m-au 
întrebat de unde vin şi cine sunt. Ce taine ascunde 
oare felul lor de a se purta astfel cu mine, un fost 
sclav?” El fu foarte dornic să afle pricina care i-a adus 
atâta mărire şi întrebă, într-o zi, pe unul dintre ei, 
care părea a fi un înţelept. 

— Stăpâne, răspunse bătrânul, insula aceasta se 
numeşte „Insula încercărilor” şi este locuită de 
oameni originali. Ei obişnuiesc să se roage în fiecare 
an să le trimită Cel Atotputernic un fiu al lui Adam, 
care să-i conducă. Cel Atotputernic le ascultă ruga şi 

le aduce în fiecare an, în aceeaşi zi, un străin pe care 
îl încoronează şi îl stimează. Domnia lui nu durează, 
însă, mai mult de un an. De cum se-ncheie anul, el 
pierde drepturile sale. I se iau toate averile, toate 
podoabele şi chiar toate veşmintele. Este pus apoi 
într-o corabie şi lăsat în voia valurilor, care-l duc pe o 
insulă pustie, unde rămâne să-şi ducă zilele, singur, 
gol şi trist. În fiecare an se procedează la fel. Un rege 
urmează altui rege şi nimeni şi nimic nu poate 
schimba obiceiurile acestea. 

— Şi, până acum, nu a domnit nici unul mai mult 
decât un an? 

—Nu se cunoaşte aşa ceva! Toţi au ştiut ce-i 
aşteaptă şi unii s-au purtat cu înţelepciune, iar alţii se 
îmbătau, ca să uite ce-i aşteaptă, sau o duceau doar în 
chefuri. Toţi au blestemat şi s-au văietat când au 
trebuit să părăsească toate măririle. 

Această mărturisire umplu pe bietul rege de 
spaimă. Se îngrozea la gândul zilelor ce vor veni şi, 
cum timpul nu sta pe loc, el se gândi să nu piardă nici 
o clipă stând degeaba. 

—Înţeleptule, înţeleptule, nu mi-ai spus ce se va 
întâmpla cu mine, în scurta mea domnie! Te rog, mai 
ales, să-mi spui cum trebuie să mă port în surghiunul 
de apoi! 

— Aminteşte-ţi, stăpâne, că ai venit gol la noi, tot 
astfel vei ieşi şi nu te vei mai întoarce niciodată. Nu 
există decât un singur mijloc: acela de a fertiliza 
pământul insulei pustii şi de a-l popula cu oameni. Ai 
voie, după legile noastre, să procedezi astfel şi supuşii 
tăi te vor urma oriunde în timpul domniei tale. Trimite 
muncitori şi pune-i să lucreze locurile pustii, 
transformându-le în câmpii productive. Pregăteşte-ţi 
un nou regat şi noi supuşi, care te vor primi cu 
bucurie, atunci când vei fi izgonit de aici. Grăbeşte-te 
însă, nu lăsa nici o clipă să-ţi scape, vremea fuge şi cu 
cât vei începe mai devreme să clădeşti, vei avea un 

mai bun şi mai sigur refugiu. De dai îndărăt, sau îţi 
pierzi răbdarea,vei pierde totul şi viitorul care te 
aşteaptă nu va fi deloc luminos. 

Regele era înţelept şi, după sfaturile înţeleptului, 
începu să organizeze cu temei totul. Trimise mulţi 
locuitori, care au început bucuroşi să lucreze 
pământul cel sterp. Insula aceea începu să înflorească 
şi, după şase luni, se ridicară oraşe acolo unde până 
atunci  domnise pustiul. Oamenii se înmulţeau, 
câmpiile înfloreau, copiii zburdau pretutindeni. 

Sfârşitul anului de domnie se apropia. Ceilalţi 
regi au tremurat la gândul acesta, dar regele actual se 
bucura la ceea ce va găsi în insula unde urma să 
trăiască apoi toată viaţa sa. 

Sosi şi ziua aceea. Regele fu despuiat de bunuri, 
dezbrăcat şi aruncat în corabia care trebuia să-l ducă 
dincolo. Acolo fu aşteptat cu bucurie şi emoție şi 
oamenii l-au îmbrăţişat şi i-au pus, în locul diademei, o 
coroană de flori în creştet. El fu acolo un rege 
adevărat şi veşnic, căci înţelepciunea este întotdeauna 
răsplătită. 

Omul cel bogat care l-a eliberat pe sclav era 
chiar Dumnezeu. Sclavul său, devenit rege, este omul. 
Insula este pământul, iar poporul, care primeşte cu 
bucurie pe omul izgonit, este format din strămoşii 
care au grijă de cei goi şi necăjiţi. Bătrânul care-i 
dăduse sfaturi bune era chiar înţelepciunea. Anul 
domniei sale este durata vieţii omului, insula pustie e 
lumea de apoi. Lucrătorii şi opera lor sunt faptele 
bune ale omului; ele ajută pe om să-şi populeze 
pustiul vieţii viitoare. Regii care nu au ştiut cum să-şi 
întrebuinţeze vremea sunt oamenii care se ocupă 
numai cu bucuriile pământeşti şi care nu se gândesc 
deloc la cele sufleteşti. Cine nu se gândeşte că, după 
viaţa aceasta, mai vine o alta, nu îşi pregăteşte bucurii 
pentru o vreme de restrişte. 

Povestea lui Sâlih 


ÎN TIMPUL DE DEMULT trăia, în oraşul Balch, 
un om sfânt, care avea un fecior cu numele de Sâlih 
(cuviosul). El era într-adevăr cuvios şi nu ieşea din 
cuvântul legii lui Allah. Sfântul plecă în împărăţia lui 
Allah şi Sâlih rămase să slujească, în locul său, dar 
citind într-o zi că „studiul fără aplicaţie este asemenea 
unui pom fără fructe”, se gândi să umble şi să 
cunoască viaţa şi oamenii şi mai ales să facă fapte 
plăcute lui Dumnezeu, înainte de a pleca, se duse să 
ceară învoirea mamei sale, pe care ea i-o refuză, 
spunând că nu-i dă voie să plece în lume. 

El nu tinu însă seamă de refuzul mamei sale şi 
plecă spre un oraş, unde erau adunaţi mai mulţi 
teologi. Înainte de a ajunge acolo, s-a aşezat la umbra 
unui pom şi a adormit de oboseală. O pasăre, care era 
în pom şi îşi făcea nevoile, a murdărit hainele 
sfântului. Trezindu-se şi văzând halul în care se afla, 
se umplu de mânie, se uită furios la pasărea din pom 
şi biata făptură căzu moartă la picioarele sale. Plecă 
mai departe şi se opri la un han, unde voi să ceară să 
fie găzduit. O femeie îl întâmpină spunându-i: 

— Ştiu că vrei să dormi la noi şi că eşti flămând; 
vei aştepta şi îţi voi aduce un peşte minunat, să te 
saturi! 

Femeia zăbovi mult şi Sâlih simţea că se 
sfârşeşte de foame. Îl cuprinse iar mânia şi, când 
apăru femeia cu peştele bine mirositor, el o privi 
furios şi ea îi spuse: 

—De ce mă priveşti astfel? Crezi că eu sunt 
pasărea care ţi-a murdărit hainele şi pe care ai ucis-o 
privind-o urât? Crezi că poţi să pedepseşti şi oamenii 
priviridu-i? Şi, dacă ai astfel de puteri, le întrebuinţezi 
pentru distrugere? Nu ar fi mai înţelept să ajuţi 
oamenilor să se îndrepte şi să le dai un pic de fericire? 

Sâlih se ruşină la auzul acestor cuvinte din gura 
unei femei. 

— De unde ai, femeie, această înţelepciune? Şi 
cine ţi-a spus ţie întâmplarea cu acea pasăre? Eşti 
cumva o vrăjitoare? 

— Nu, Sâlih! Profetul nostru a spus că „Paradisul 
este în urma paşilor mamelor”. Am ascultat 
învăţăturile mamei mele şi nu m-am abătut niciodată 
de la sfaturile şi îndrumările ei. Profetul mi-a ajutat să 
pătrund în tainele oamenilor, pentru că mi-am sfinţit 
mama, ceea ce tu nu ai făcut. Dacă o ascultai pe 
mama ta, ai fi putut şi tu pătrunde în gândul 
oamenilor. 

Sâlih ascultă cu uimire vorbele înţeleptei femei, 
se întoarse la Balch, unde ceru iertare mamei sale şi, 
graţie binecuvântărilor ei şi a ştiinţei pe care şi-o 
apropiase, ajunse să ghicească şi să vindece toate 
suferinţele lumeşti. 

POVEŞTI SIBERIENE 


Povestea unui vânător 


UN TÂNĂR VÂNĂTOR, urmărind o ursoaică, se 
rătăci prin păduri şi dădu de o peşteră în care licărea 
o lumină ciudată. La capătul peşterii era o altă lume. 
Semăna cu lumea pământească, dar era totuşi o altă 
lume. Erau acolo case, sate, oraşe, pomi şi oameni. 
Vânătorul nu luă în seamă nimic şi alergă mereu după 
ursoaica scăpată ca prin minune. O nimerise şi totuşi 
scăpase. Obosi la un moment dat şi, cum era flămând 
şi însetat, se hrăni cu nişte struguri dintr-o vie şi se 
sătură. Deodată simţi însă că se preschimbă într-un 
şarpe. Începu să se vaiete, să strige după ajutor, dar 
nu se auzea decât un şuier, şuierul şarpelui. 

Ce să facă? Să se întoarcă astfel în lumea sa? Ar 
fi însemnat să înfrunte moartea. Se târi cu greu până 
la peştera pe unde trecuse şi acolo găsi un uriaş. 
Povestindu-i ce i se întâmplase, acesta îi spuse: 

— Îmi pare rău că te-ai preschimbat în şarpe, dar 
nu trebuia să mănânci din strugurii aceia, căci sunt 
otrăviţi. Singurul mijloc de a fi iar om e să te urci în 
vârful unei stânci şi să te arunci de acolo. Când vei 
cădea, te vei preface iar în om. 

Ce putea face? Ar fi putut să cadă frânt, sau să 
moară, dar decât să trăiască târându-se, urât de 
oameni, prefera orice altceva şi urmă sfatul uriaşului. 
Se trezi în picioare, la umbra unui pom şi o piele de 
şarpe zăcea la picioarele sale. Mulţumi în gând celui 
care-l ajutase să scape şi se întoarse la casa sa. 

Într-o seară visă că uriaşul îi spunea urmă- 
toarele: 

— Nu vei rămâne mult pe pământul acesta, 
deoarece ai gustat din fructele lumii de apoi. Nu te 
teme însă! O zeiţă te aşteaptă ca să se căsătorească 

îndată cu tine. Ea este ursoaica pe care tu ai urmărit-o 
şi ai însemnat-o cu arcul tău. Ea te aşteaptă de mult şi 
trebuie să pleci. 

Se întâmplă chiar astfel. Tânărul vânător se 
îmbolnăvi şi, după multe zile grele, ajunse în lumea în 
care îl aştepta o mireasă frumoasă, înţeleaptă şi bună 
şi făcură o nuntă la care au luat parte toate zânele şi 
toţi zeii lumii aceleia. 

Fata din firidă 


UN BĂTRÂN avea o fată nemaipomenit de 
frumoasă şi, de teamă că i-ar putea-o fura cineva, o 
ascunse în firida dintr-un perete, unde puse să se 
zidească o uşă, pe care numai el o putea deschide. 
Avea o lampă înăuntru, veşnic aprinsă, deoarece nu 
avea nici o lumină. 

Fata îşi cosea rochii de mireasă şi timpul trecea. 
Veniră fel de fel de peţitori, deoarece se dusese vestea 
despre fata închisă în firidă. Bătrânul răspundea ba că 
nu are nici o fată de măritat, ba că n-a avut nicicând 
fată, ba că are şi n-o dă nimănui, ba că o dă celui care 
va şti s-o găsească. 

Un băiat orfan şi sărman auzi şi el despre 
această poveste şi porni să ceară fata de soţie, în 
drum se opri la o casă şi bătu în uşă: 

— Cine-i acolo? 

— Eu, un biet călător rătăcit în furtună. 

Femeia trezită din somn adormi mai departe şi 
băiatul rămase în noapte afară. Un şoarece veni lângă 
dânsul şi îi vorbi: 

— Băiatule, eu ştiu de ce ai venit pe la noi. Vrei 
să iei fata bătrânului, zidită de vie. Eu te voi ajuta să 
deschizi zidul şi să scoţi fata afară. 

Şoarecele fluieră şi deodată se iviră mii de 
şoareci, mari şi mici, albi şi cenuşii, slabi şi graşi şi 
porniră cu băiatul spre casa cu pricina. Şoarecii 
roaseră zidurile încetul cu încetul, până dimineaţa, şi 
fata fu eliberată din închisoarea ei. Bătrânul se trezi 
şi, văzând cele întâmplate, spuse: 

— Îţi dau fata, căci o meriţi, dacă ai putut să faci 
minunea de a o scoate de acolo de unde am închis-o! 
Însă trebuie să ne aduci piei frumoase ca zestre şi, 
când le vei avea, facem nunta. 

Băiatul îşi îmbrăţişă mireasa şi plecă să le aducă 
pieile cerute. Multă vreme se luptă el să le 
dobândească. Vâna urşi şi de multe ori era să fie 
omorât de câte o ursoaică înverşunată că îi luase puii. 
Între timp îmbătrânea. Dorul după fată îl făcea să 
sufere. Îşi aduse aminte de prietenii săi şoarecii şi, ca 
o minune, ei apărură înaintea sa, aducând piei multe 
şi îi ajutară să le ducă până la casa iubitei sale. 

Când veniră, se plângea şi se trăgeau clopotele a 
îngropăciune. Murise bătrânul, şi fata îl rugă pe băiat 
să aştepte să treacă anul de doliu, ca apoi să se 
căsătorească. 

El aşteptă, şi ziua cea mare veni. La nuntă invită 
şi şoarecii, şi nuntaşii se cam speriară la început. S-au 
împrietenit apoi cu toţii şi au băut şi au mâncat, până 
n-au mai putut, şi oamenii şi şoarecii laolaltă. 

Pondandi 


A FOST ODATĂ un om bogat pe care îl chema 
Latka şi avea un slujitor pe care îl chema Pondandi. 
Latka muri lăsând pe mica sa copilă doar cu slujitorul 
său. 

Pondandi o servea pe fată cu credinţă, o îngrijea 
ca un frate. Fata se sculă într-o dimineaţă şi văzu că 
focurile nu erau făcute. Ea se duse să-l caute pe 
Pondandi şi-l găsi stând nemişcat, pe malul apei. 

— Pondandi, de ce nu aprinzi focurile? întrebă 
fata. 

El nu răspunse nimic şi atunci ea aprinse singură 
focurile din casă. 

— Pondandi, adu apă, nu mai am nici un pic! 

El continuă să stea nemişcat în acelaşi loc şi nu 
răspunse. 

Fata îşi luă singură apa. 

—Pondandi, vino de pregăteşte mâncarea! 

El nu se mişcă de acolo şi ea găti singură cum 
putu mai bine. 

—Pondandi, vino la masă; ce vrei tu, de ce nu 
răspunzi? 

El nu se mişcă nici de data aceasta. Ea mâncă 
singură, se culcă, se sculă, şi Pondandi şedea tot pe 
malul apei, nemişcat. 

—Pondandi, vrei haine frumoase? 

El nu răspunse nimic. 

Ziua trecu şi fata obosise trebăluind singură, 
înainte de culcare se duse să-l mai vadă o dată şi să-l 
întrebe ce voieşte. 

— Spune, Pondandi, mă vrei poate de nevastă? 

El sări în sus de bucurie şi jucă vesel, ca un 
apucat. Apoi se aşeză din nou şi rămase iar nemişcat. 
A doua zi, veni fata şi îi spuse: 

—  Pondandi, băiat de casă, 
Dacă vrei fată frumoasă, 

Să ucizi ursul cel mare, 

Ca să-mi fac o ştergătoare! 


El sări iar de bucurie şi fata se gândi că ursul îl 
va mânca şi ea va scăpa, deoarece nu-l voia de bărbat. 

A doua zi, găsind ursul ucis şi aşezat înaintea uşii 
sale, fata îi spuse lui Pondandi iar: 


—  Pondandi, băiat de casă, 
Dacă vrei fată frumoasă, 
Să-mi aduci balenă vie, 

Ca să-mi fac o jucărie! 


Ea găsi în dimineaţa următoare o balenă în faţa 
uşii sale, dar ceru mai departe: 


—  Pondandi, băiat de casă, 
Dacă vrei fată frumoasă, 
Adu-aci de oi o stână, 
S-avem ce mânca-mpreună! 


Ea găsi, dimineaţa, turma de oi în ograda casei 
sale. Ce să-i mai ceară? Vedea că aduce totul şi nu i se 
întâmplă nimic. Atunci se gândi să-i ceară să-i aducă 
un munte: 


—  Pondandi, băiat de casă, 
Dacă vrei fată frumoasă, 

Să aduci aci un munte, 

Plin de reni şi-alte cornute. 


A doua zi avea un munte în faţa casei şi îi ceru 
ceva şi mai grozav: 


—  Pondandi, băiat de casă, 

Dacă vrei fată frumoasă, 
Ia un arc şi o săgeată, 
Și zboară la cer îndată! 


Pondandi luă un arc şi o săgeată şi, când slobozi 
săgeata către cer, zbură şi el. Fata oftă uşurată. Nu-l 
va mai vedea! Va căuta de acum un alt mire. Se duse 
a doua zi la malul apei şi văzu un tânăr frumos, care 
mâna şiruri întregi de reni. Era Pondandi, însă atât de 
chipeş şi de gătit, încât nu-l recunoscu. El îi dădu 
bineţe fetei şi ceru să-l primească în casă. Ea îl primi 
cu bucurie şi el o ceru de nevastă, dar fata îi răspunse 
că era logodită şi se teme ca logodnicul ei să nu 
răsară de undeva. El îi spuse: 


— Eşti frumoasă, dar şi rea! 
Nu te temi de nimenea! 

Și apoi promis-ai mie 

Să-mi fii vrednică soție! 


El îi spuse că este Pondandi, dar ea nu-l crezu. 

— Pondandi, spuse ea, este sărăcăcios îmbrăcat 
şi nu arată aşa chipeş ca tine! 

Atunci o chemă afară şi îi arătă hainele sale 
vechi şi o mască ce-i acoperise înainte faţa. 

— Priveşte în vale; tatăl şi mama mea vin aci cu 
turmele lor! 

Veneau într-adevăr doi oameni, un bărbat şi o 
femeie, şi aduceau reni, bivoli, vaci şi viței. Pondandi 
avea mai multă avere decât fata, dar intrase slugă la 
tatăl ei tocmai pentru că o iubea. Fata, căindu-se 
pentru tot ce făcuse, primi cu bucurie să-i fie soaţă 
bună şi iubitoare. Aşa s-a făcut de s-a căsătorit fata lui 
Latka bogatul, cu sluga lor. 

Corbul şi vulpea 


UN CORB îşi luă de soaţă o vulpe. Ei o duseră 
bine o vreme, dar, într-o zi de iarnă, se pomeniră că 
nu mai au ce mânca. 

— Mă voi duce la zeul mărilor, poate ne dă ceva! 
spuse atunci corbul. 

Vulpea râse şi îl întrebă: 

— Şi unde îl vei găsi? 

— Îl voi căuta. Eu cunosc marea. 

Corbul plecă şi ajunse în mijlocul mării. Se aşeză 
acolo, pe gheaţă, şi privea spre fundul apelor. 
Deodată zări o casă mare. Era palatul zeului mărilor. 
Corbul îşi scoase hainele şi intră sub apă. Bătu la uşa 
palatului şi zeul mărilor îi deschise. 

—E frumos din partea ta că ai venit, spuse zeul. 
Cine eşti tu? 

— Eu sunt corbul. 

— Şi unde ţi-e haina? 

— Am lăsat-o afară. 

— Adu încoace haina ta! îi spuse zeul. 

Corbul îi aduse numaidecât haina şi zeul mărilor 
o îmbrăcă. 

— Îmi vine bine? îl întrebă el pe corb. 

—O, da, şi o poţi purta mereu! 

—Nu, răspunse zeul, nu am nevoie de ea. Spune- 
mi ce te-a adus aci? 

—Nu avem ce mânca, stăpâne, nici nevasta mea, 
doamna vulpe, nici eu. Indură-te de noi şi dă-ne ceva! 

— Bine, răspunse zeul, du-te acasă!... 

Când ajunse corbul acasă, găsi înăuntru foci, 
peşti şi multe alte bunătăţi. Vulpea privi speriată şi-l 
întrebă: 

—De unde ai luat toate acestea? 

—Nu te teme! Zeul mărilor ni le-a dat! 

— Cum? Te-ai văzut într-adevăr cu acest zeu? 
Chiar el ţi le-a dat? 

—Desigur! El trăieşte într-un palat minunat, pe 
fundul mării. 

— Prostule, spuse atunci vulpea. Tu i-ai cerut 
prea puţin. Mă voi duce eu şi vei vedea ce voi căpăta. 

— Tu nu vei putea ajunge până la dânsul. 

— Ei aş! Sunt mai deşteaptă decât tine, bărbate, 
şi mă voi descurca singură. 

Plecă vulpea şi, ajunsă în mijlocul mării, zări şi 
ea palatul zeului. Se dezbrăcă şi intră în casă. Zeul o 
primi bucuros. 

— Iată un musafir! Cine eşti? 

— Eu sunt vulpea! 

— Şi unde este haina ta? 

— Am lăsat-o afară. 

— Adu aici haina ta! îi ceru zeul. 

Ea îi aduse haina şi zeul o încercă. 

— Cum îmi vine? întrebă el. 

Vulpea se puse pe râs şi-l batjocori pe zeul 
mărilor spunându-i: 

— Caraghiosule, urâtule, arză-te-ar focul, că arăţi 
ca un drac! 

Zeul mărilor se mânie şi o aruncă pe vulpe afară. 
Gheaţa se sparse şi vulpea fu gata să se înece. Mai 
mult moartă decât vie, ajunse acasă. 

— Am ştiut că vei strica totul! îi spuse corbul, 
supărat, lată! Tot ce am avut a dispărut! f 

Şi începură să îndure o foame cumplită. Într-o zi, 
corbul îşi luă inima în dinţi şi se duse din nou la zeul 
mărilor. Zeul nici nu voi să-l vadă, dar corbul începu 
să se roage atât de mult, încât zeul îl întrebă în cele 
din urmă: 

— Ce vrei iar de la mine? 

— Stăpâne, fie-ţi milă, dă-ne ceva, cât de puţin şi 
îţi voi mulţumi din suflet! 

—Dă-mi haina ta şi spune-mi: cum îmi stă 
îmbrăcat cu ea? 

— Tare bine şi poţi s-o păstrezi! 

Zeul îşi păstră haina şi îl întrebă ce doreşte. 

— Câţiva reni şi câteva oi, răspunse corbul. 

—Bine, du-te acasă! 

Când veni acasă corbul, găsi turme de reni, cu 
slujitori cu tot, care-l întâmpinară cu vorbele: 

—Bine-ai venit, stăpâne! 

— Eu nu sunt stăpânul vostru! răspunse corbul. 
Sunt prea sărac ca să pot fi un stăpân! 

— Zeul mărilor ne-a trimis la tine şi ne-a spus că 
tu eşti stăpânul nostru. 

— Mulţumesc zeului mărilor şi vouă, oameni 
buni! Intraţi şi rămâneţi la mine! 

Şi au rămas să-l slujească. Corbul şi-a iertat 
nevasta şi a trăit cu ea în fericire. Aveau acum, din 
belşug, de toate. De atunci, vulpea a renunţat să se 
creadă mai deşteaptă decât corbul. 

POVEŞII COREENE 


Câinele cel credincios 


TRĂIAU ODATĂ doi fraţi care se deosebeau atât 
de mult unul de altul, încât nici n-ai fi zis că se trag 
amândoi din aceiaşi părinţi; stăteau împreună în casa 
bătrânească, unde cel mare îşi adusese şi nevasta. 

Nu semănau unul cu celălalt, cum nu seamănă 
un om de-aici cu unul de la capătul pământului. Cel 
mare, lacom şi apucător, nu se gândea decât la el, iar 
nevastă-sa i se potrivea întru totul, ba era chiar şi mai 
câinoasă la suflet decât el. Cel mic, în schimb, era 
bunătatea întruchipată. Nu se îngrijea de sine câtuşi 
de puţin şi nu-i păsa că roadele muncii sale numai 
frate-său şi cumnată-sa le culegeau. 

Într-o zi, fratele mai mare îl văzu pe celălalt pe-o 
uliţă a satului, stând de vorbă cu o fată; îndată în 
mintea lui încolţi teama că acesta se va însura. Se 
duse întins acasă şi se sfătui cu nevastă-sa. 

—Dacă fratele meu se însoară şi îşi găseşte o 
nevastă ageră la minte, zise el, cu siguranţă că nu va 
mai munci pentru noi. L-am văzut chiar adineaori 
vorbind cu o fată. Cine ştie ce gânduri are. N-ar fi mai 
bine să îrnpărţim de pe acum averea moştenită de la 
părinţi? Să-i dăm şi lui te miri ce şi să ne despărţim cu 
gospodăriile. 

— Ba eu de mult mă gândeam să-ţi spun asta, 
răspunse nevastă-sa, dar m-am tot codit. Că, deh, e 
frate-tău şi mi-am zis că poate nu-i bine să mă 
amestec. Dar eu, drept să-ţi spun nu-l mai pot răbda, 
când îl văd cum mănâncă din munca noastră fără să 
facă nici o trebuşoară pe lângă casă, mai zise ea, deşi 
ştia foarte bine că el nu sta degeaba câtu-i ziulica de 
mare. 

La scurtă vreme de la aceste vorbe, fratele mai 
mare îi zise celuilalt: 

— Cred c-a venit vremea să împărţim ce-am 
moştenit de la părinţi, să ştie fiecare ce-i al său. 

—Cum crezi tu, frate, răspunse cel mic. Tu eşti 
capul familiei şi, cum vei hotărî tu, aşa vom face, dar 
eu gândeam că-i mai bine să stăm împreună. Tu, vezi 
bine, trebuie să lucrezi mai mult pentru boier, iar eu 
pot rămâne să văd de gospodărie, să lucrez pământul, 
după cum am şi făcut până acum. 

— Lasă, lasă că mă descurc şi singur, i-o reteză 
fratele mai mare. Impărţim totul, şi bucatele, şi 
acoperişul şi pământul. 

Fratele cel mare şi-a luat casa cea mare, casă 
bună din cărămidă, cu acoperiş de ţiglă. A mai luat tot 
pământul cel roditor de la poalele muntelui, vreo 
treizeci de mu!, precum şi bivolul cel voinic. 

Mezinul se alese cu hambarul cel de chirpici, 
acoperit cu paie, din fundul curţii. Mai primi vreo zece 
mu de pământ, dar neroditor, pe-o coastă, precum şi 
câinele cel bătrân. 

Veni primăvara şi oamenii începură să iasă pe 
ogoare. Dar mezinul n-avea animal de muncă şi se tot 
gândea în fel şi chip ce să facă. Până la urmă se hotări 
să înhame câinele. 

— Tu eşti singurul meu sprijin, îi zise el câinelui. 
Rogu-te, scoate-mă din încurcătură, căci altfel vom 
muri de foame la anul. 

Înhămă câinele la plug şi se apucă de arat. Şi nu 
ara deloc mai rău sau mai încet decât ar fi arat cu un 
bivol înhămat la plug. 

Pe la amiază, omul şi câinele se odihneau la 
capătul ogorului, când trecu pe acolo un porcar cu o 
turmă de porci. Erau vreo treizeci la număr, scroafe, 
vieri şi purcei. 

1 Mu — unitate de măsură pentru suprafeţe, egală cu 
a cincisprezecea parte dintr-un hectar. 

— Dar ce faci, omule, cu câinele înhămat la plug? 
întrebă porcarul după ce dădu bineţe. 

—Ce să fac ? Nu vezi? Imi ar şi eu ogorul Dacă n- 
am bivol, am pus câinele să are, că şi el mănâncă din 
bucatele pământului. 

— Ce prostie! exclamă celălalt. Doar n-ai vrea să 
zici că locul ăsta, cât l-ai arat, l-ai arat cu câinele?! 
Cine a mai pomenit una ca asta?! 

— Ba, chiar aşa, răspunse plugarul. Vezi bine că 
n-am alt animal. 

— Pe mine nu mă prosteşti cu una, cu două, zise 
porcarul. Eu am umblat cu turma de porci prin tot 
ţinutul, dar câine pus la plug n-am mai văzut. Mă 
prind că toată povestea asta nu-i decât o minciună 
gogonată şi pun zălog toată turma mea de grăsuni. 

— Vezi să nu rămâi fără turmă, râse celălalt. 

— Ba chiar fac prinsoare că-ţi las ţie toţi porcii, 
dacă văd cu ochii mei cum trage numai trei brazde, 
hotărî porcarul. lar dacă nu, atunci îmi dai tu mie 
câinele, să m-ajute la adunatul godacilor. Te prinzi? 

—Mă prind, răspunse plugarul şi se ridică de jos 
numaidecât. 

Apoi îndemnă câinele, atingându-l uşor cu biciul 
pe spinare, şi îndată trase trei brazde de jur- 
împrejurul ogorului, fără să se oprească. 

Porcarul îşi ţinu vorba. Plecă, minunându-se, şi-i 
lăsă turma. Tânărul nu ştia ce să facă de bucurie. În 
viaţa lui nu văzuse atâţia porci. Găsi, nu departe de 
ogor, un loc mocirlos, şi-şi duse turma acolo. Porcii 
începură să se scalde, după cum li-i obiceiul, iar 
tânărul se întoarse şi-şi văzu de treabă mai departe. 
Trase câteva brazde, apoi se opri din nou la capătul 
ogorului, să se mai odihnească. Tocmai atunci trecu 
pe acolo un negustor de postavuri. Se uită cu mirare, 
lăsă povara de pe umeri şi zise: 

—De mai bine de cincisprezece ani colind ţara în 
lung şi în lat, cu negoţul meu, dar câine înhămat la 

plug n-am mai văzut. Doar n-ai vrea să zici că tocmai 
câinele te ajută să-ţi ari ogorul? 

— Păi, ce să mai zic eu, că vezi şi dumneata 
singur, răspunse omul. 

— Eu văd, dar nu cred că-i lucru curat. Poate ţi-ai 
trimis bivolul la adăpat şi ai înhămat câinele ăsta 
bătrân numai aşa, în glumă. Mă prind pe toate 
postavurile mele că nu poţi ara cu el nici trei brazde, 
d-apoi un ogor întreg! 

Atunci tânărul îndemnă iar câinele, trase trei 
brazde numaidecât şi câştigă prinsoarea. Negustorul 
plecă lăsându-şi toată marfa acolo. 

— Înseamnă că degeaba am trăit pe lume, zise el 
cu ciudă, că nimic n-am învăţat. 

Când soarele ajunse la scăpătat, tânărul porni 
spre casă. Câinele mergea înainte, apoi porcii, şi la 
urmă el, cu postavurile la spinare. 

Cumnată-sa, care trebăluia prin bătătură, îl văzu 
de departe şi sufletul i se făcu negru de ciudă. Ea şi 
bărbatul ei îşi făcuseră planul să pună mâna şi pe 
pământul mezinului, crezând că acesta nu-l va putea 
lucra. lar pe urmă, rămânând fără nici o avere, 
gândiseră să-l facă argatul lor, să le muncească 
pentru un blid de orez. 

— Ia du-te şi vezi ce-i cu nepricopsitul de frate- 
tău! Nu cumva o fi jefuit pe cineva? îi zise ea bărbatu- 
său. Acesta îl întâmpină pe frate-său cel mic şi, în 
timp ce băga porcii în curte, mezinul îi spuse toată 
povestea de-a fir-a-păr. 

— Ai mai auzit una ca asta? o întrebă fratele cel 
mare pe nevastă-sa. Mai bine luam eu câinele şi-i 
dădeam lui bivolul. 

— Du-te repede şi fă schimb! Dacă nu se 
învoieşte, spune-i să lase câinele la noi, mâine, să se 
odihnească. Iar eu am să-l hrănesc şi am să-i dau apă. 
Să se ducă el să are cu bivolul. Pe urmă, nu-i mai dăm 
înapoi javra, şi gata. 

Mezinul se învoi, bucurându-se pentru câine, că 
va avea o zi de odihnă şi va fi bine hrănit. Se învoi să 
plece a doua zi la câmp cu bivolul. În urma lui însă, 
fratele mai mare plecă şi el numaidecât spre lotul său, 
nerăbdător să vadă cum trage câinele la plug şi să 
câştige şi el rămăşagurile cu trecătorii. 

Ajunse, şi tocmai se pregătea să intre cu plugul 
în brazdă, când se apropie un porcar cu o turmă de 
porci, zicându-i: 

—Un prieten de-al meu mi-a povestit că a văzut 
în acest loc un câine trăgând la plug, şi că şi-a pierdut 
porcii în rămăşag. Eu zic mai degrabă că prietenul 
acesta al meu s-a scrântit la minte. Dar pentru că el s- 
a jurat şi s-a afurisit, am venit să văd cu ochii mei. 

Plugarul trăgea cu coada ochiului la turmă, 
număra porcii şi socotea ce avere ar scoate dacă i-ar 
vinde. 

— Poate vrei şi dumneata să faci prinsoare? îl 
ispiti plugarul. 

— Intocmai, răspunse porcarul. 

Lacomul atâta aştepta. Îndemnă câinele, dar 
acesta nici nu se mişcă. Il lovi mai tare, tot degeaba. 
Începu să-l bată din răsputeri. Câinele scheuna, se 
întorcea şi încerca să-l muşte, dar de urnit plugul, nici 
pomeneală. 

Porcarul râdea în hohote. 

— Apoi, bine am zis eu că prietenul meu, săracul, 
s-a scrântit la minte, zise el. Şi nici dumneata, omule, 
nu eşti mai sănătos, dacă omori în bătaie bietul 
animal, voind să-mi arăţi mie ce nu se poate arăta. 

Pe urmă, îşi mână turma mai departe, lăsându-l 
pe celălalt cu buza umflată, spumegând de furie. Spre 
amiază, veni un negustor; acesta mergea 
împleticindu-se, sub greutatea postavurilor şi a 
mătăsurilor pe care le căra în spate. 

— Uite, îi zise el ţăranului ce stătea la marginea 
drumului, cu câinele înhămat la plug. Un cunoscut de- 

al meu, tot negustor, mi-a povestit aşa şi-aşa. Eu n-am 
crezut şi am venit să văd cu ochii mei. 

„Poate măcar acum să am noroc, dacă la porci n- 
am avut”, gândi lacomul. Începu să lovească din 
răsputeri în bietul câine, dar fără nici un rezultat. 
Până la urmă îl lovi cu ciomagul în cap atât de tare, 
încât câinele scoase un schelălăit scurt şi căzu 
nemişcat. 

— Ce păcat de bietul animal, să nimerească un 
stăpân atât de nebun! zise negustorul, plecând în 
treaba lui. 

Mezinul se întoarse seara acasă şi întrebă unde e 
câinele. Aflând cele întâmplate, îl cuprinse o mare 
jale. Luă o sapă, merse la locul unde murise câinele, 
făcu o groapă şi îl îngropă, bocindu-l ca pe un frate. 

După trei zile, pe mormântul câinelui răsări un 
arbore. Dar nu era un arbore obişnuit. Creştea într-o 
zi ca într-un an, aşa că în puţin timp ajunse înalt şi 
viguros. 

Fratele mai mic nu uitase binele făcut de câine şi 
nici moartea lui jalnică. Venea deseori să se 
odihnească la umbra copacului, plângea şi-şi jelea 
câinele credincios. Odată, atingând o creangă fără să 
vrea, din copac se desprinseră câteva frunze, plutiră 
încet până la pământ, iar când atinseră pământul se 
transformară în mici bucățele de aur. Tânărul le 
adună în căuşul palmei şi nu-i venea să-şi creadă 
ochilor. Câinele său credincios îl ajuta şi după ce 
murise. 

— De unde ai furat aurul? răcni fratele cel mare 
furios, apărut ca din pământ în preajmă. 

Mezinul, neştiind şi neputând să mintă, îi spuse. 
Lacomul se duse sub copac. Îşi acoperi faţa cu mâinile 
şi se prefăcu a boci şi el după câinele pe care singur îl 
omorâse. Dar bocetul îi era fals, nici o lacrimă nu-i 
uda obrazul. lar când apucă tulpina cu amândouă 
mâinile şi scutură din răsputeri, gândind să 

desfrunzească tot copacul, îi căzu în cap o ploaie de 
pietre, făcându-i nişte cucuie de toată frumuseţea. 
Turbat de mânie, înşfăcă toporul şi tăie copacul. 

Când mezinul văzu frumuseţe de copac doborât 
la pământ, îl cuprinse o jale de nedescris. Aduse 
copacul în faţa casei lui, adică în faţa hambarului în 
care locuia. lar a doua zi se apucă şi tăie câteva 
crengi, le curăţă şi le ciopli bine, meşterind din ele un 
coş, ca un mic coteţ de păsări. Agăţă coşul într-un 
pom, în preajma uşii, cântând aşa: 


Voi, păsări, ce brăzdaţi văzduhul 
Și zburaţi în înaltul cerului, 

Voi, cocori, şi gâşte, şi rațe, 
Veniţi şi lăsaţi-vă ouăle... 


În ziua următoare, spre seară, când se întoarse 
de la muncă, ostenit şi flămând, găsi coşul plin de ouă. 
Şi aşa şi în toate zilele următoare: nu era pasăre care 
să nu treacă în zbor pe deasupra satului şi să nu 
poposească acolo, să-şi lase oul. 

— De unde are frate-tău ăsta atâtea ouă, de 
mănâncă mereu? îşi întrebă cumnata cea rea 
bărbatul. Nu cumva o fi născocit iar cine ştie ce 
blestemăţie? g 

Lacomul iscodi şi află toată povestea. li ceru 
fratelui său să-i dea şi lui coşul, măcar pentru o zi. 
Bineînţeles, se gândea să nu i-l mai înapoieze 
vreodată. 

În ziua următoare, agăţă coşul într-un pom, în 
faţa casei şi nu se mai duse la muncă. Stătu toată ziua 
la pândă. Şi nu mai putea de bucurie, văzând câte 
păsări coboară din văzduh, poposesc în coş, apoi după 
o vreme îşi iau zborul din nou. 

lar seara, după asfinţit, se duse şi dezlegă cu 
grijă coşul, săltându-se în vârful picioarelor, ca nu 
cumva să verse ouăle şi să le spargă. Dar coşul se 

răsturnă şi lacomului îi căzu în obraz numai găinaţ. 
De ouă, nici pomeneală. 

Lacomul credea că-şi pierde minţile de ciudă. 
Trânti coşul de pământ, îl călcă în picioare, până-l 
făcu numai ţăndări. 

Mezinul o văzu şi pe asta, adună resturile coşului 
şi le duse la el, punându-le lângă sobă. Şi de câte ori 
se uita la aşchiile acelea de lemn, de atâtea ori îl 
apuca dorul de câinele lui credincios şi de atâtea ori îl 
jelea. 

Dar făcând el ceva de-ale gurii, băgă de seamă 
că mâncarea i-a ieşit neobişnuit de gustoasă şi 
aromată, de parcă cine ştie ce ar fi pus în oală, când 
el ştia bine că nu pusese decât o mână de orez şi apă. 
Apoi mai băgă de seamă că mâncarea din oală nu se 
împuţina deloc. Oricât lua şi mânca, mâncarea din 
oală nu se termina niciodată. Nu-i fu greu să înţeleagă 
că această minunăţie tot de la câinele cel credincios 
se trage într-o zi, fratele cel mare, trimis de nevastă- 
sa să iscodească ce arome atât de îmbietoare vin 
dinspre hambarul unde locuia mezinul, află şi de 
minunea asta. Aşteptă să plece fratele său de acolo, 
apoi luă cu el rămăşiţele coşului şi le duse acasă. 

Nu-i spuse nici o vorbă neveste-si. Puse snopul 
acela de crenguţe în preajma plitei şi se apucă de 
făcut mâncare. Femeia murea de curiozitate, 
întrebându-se ce l-o fi apucat pe bărbatu-său de se 
amestecă în treburile bucătăriei. Iar lacomul nu mai 
putea nici el de nerăbdare şi îi lăsa gura apă, 
gândindu-se ce bucate gustoase o să mănânce. 

În cele din urmă, când crezu el că s-a fiert 
îndeajuns, vru să ia capacul şi să guste. 

Dar, ce credeţi? Oala, poc! sări în bucăţi, 
împroşcându-l cu fiertură şi cu cioburi, încât obrazul, 
pieptul şi mâinile i se acoperiră numai de răni. De 
atunci, l-a lăsat în pace pe fratele său cel mic. 

Mormântul lăcomiei 


TRĂIA DEMULT, într-un sat, un om care avea doi 
feciori. Aceştia se deosebeau atât de mult unul de 
altul, încât nici n-ai fi zis că sunt fraţi. Cel mare era 
zgârcit, stăpânit de patima înavuţirii şi apuca totul cu 
japca. Cel mai mic, în schimb, muncea mai mult de 
dragul muncii. Îndrăgea cântecele, poezia şi jocul, iar 
averea nu-l interesa câtuşi de puţin. 

Tatăl lor muri pe neaşteptate, cam înainte de 
vreme. Feciorul cel mare începu să facă totul după 
cum îl tăia capul. Nici gând n-avea să-i dea mezinului 
partea ce i se cuvenea din avere. Dar nici acesta nu 
cerea nimic. Mai mult, găsindu-şi o femeie la fel de 
zgârcită ca şi el, feciorul cel mare o luă de nevastă. 

Mezinul începu să trăiască zile negre. Cumnată- 
sa îi drămuia orezul pe care-l mânca la fiecare masă, 
ca şi cum i-ar fi dat de pomană. Simţindu-se tot mai 
străin şi mai de prisos în casa care ar fi trebuit să fie 
pe jumătate a lui, fratele mai mic se gândea să-i lase 
în plata Domnului şi să plece în lume. Îşi dădea seama 
că nu are altceva mai bun de făcut, dar nu-i venea 
deloc uşor să se despartă de casa în care se născuse şi 
în care copilărise. Dar iată că, într-o zi, cumnată-sa îi 
strigă în obraz că nu e bun de nimic şi că ar fi mai 
bine să-şi caute rostul aiurea. 

Stârnit de răutatea ei, băiatul îndrăzni s-o 
înfrunte: 

— Am partea mea din avere lăsată de tata şi 
rostul meu e aici. Dacă vreţi să plec, să-mi daţi ce este 
al meu. 

Seara, femeia se şi plânse bărbatului ei, zicându- 


— Noi muncim de ne spetim să adunăm ban 


lângă ban, zi de zi, iar sărăntocul de frate-tău trăieşte 
pe spinarea noastră, precum cioara pe spinarea 

bivolului. Iar pe deasupra mai e şi obraznic. Ştii ce mi- 
a spus azi? Cică toată averea ar fi de fapt a lui şi, dacă 
vrea, ne goneşte pe amândoi. 

Fratele mai mare atâta aştepta. De mult îşi 
pusese în gând să scape de mezin şi să rămână el 
singurul stăpân, dar nu ştia cum să facă. 

— Dacă-i aşa, las' că-i vin eu de hac! Chiar mâine 
dimineaţă am să pun argaţii să-l gonească. Vedem noi 
cine-i stăpânul. 

A doua zi, fratele cel mare îl alungă de acasă. 
Mezinul fu nevoit să plece. Abia îl lăsară să-şi ia cu el 
un capăt de funie, un ferăstrău şi o toporişcă. 

Şi aşa ajunse să trăiască asemeni celor mai 
sărmani oameni: colinda ziua-ntreagă pădurile, aduna 
o sarcină de vreascuri, cât putea să ducă, şi cobora să 
le vândă prin sate sau în oraşul din apropiere. 
Schimba munca lui de-o zi pe un castron de orez cu 
care abia-abia îşi astâmpăra foamea. Noaptea, se 
adăpostea într-o colibă pe care şi-o înjghebase singur 
la marginea pădurii, pentru ca dis-de-dimineaţă să se 
poată apuca iar de lucru. 

În drumurile acestea zilnice, coborând cu sarcina 
de vreascuri în spinare, tânărul se obişnuise să 
poposească de fiecare dată şi să-şi tragă sufletul într- 
un loc unde poteca făcea un ocol, înconjurând o 
stâncă uriaşă. În preajma stâncii se afla un bolovan 
mare şi băiatul îşi lăsa povara pe el, pentru ca la 
plecare s-o poată lua mai uşor. Se obişnuise atât de 
mult cu acest popas, încât venea spre stânca aceea 
chiar în zilele când adunase vreascuri din locuri mai 
îndepărtate şi i-ar fi fost mai la îndemână s-o ia de-a 
dreptul prin sat. 

Într-o zi, abia îşi lăsase legătura de vreascuri pe 
bolovan şi se întinsese la umbra stâncii, când auzi în 
spatele lui un glas gros, răguşit: 

—Hei, băiete! De ce-ţi pui mereu povara pe 
spinarea frăţiorului meu? 

Tânărul sări drept în picioare şi se uită speriat în 
toate părţile. Nu întâlnise niciodată picior de om pe- 
acolo şi nici de astă dată nu zărea pe nimeni prin 
apropiere. 

— Cine vorbeşte fără să se arate? întrebă el, după 
un timp. 

— Sunt eu, stânca lângă care poposeşti în fiecare 
zi. Nu te teme! Nu-ţi fac nici un rău. Aş vrea doar să 
ştiu cum se face că un om în floarea vârstei ca tine nu 
are alt rost pe lume decât să care lemne cu spinarea. 
Este clar că o duci greu. Dar de ce ai ajuns atât de 
rău? 

Băiatului îi trecu spaima. Bucuros că are cui să-şi 
descarce sufletul, povesti stâncii toată păţania lui. 

După ce ascultă, stânca vorbi din nou: 

—Pentru că eşti un om vrednic şi muncitor şi 
pentru că ai un suflet curat, te voi ajuta eu să ieşi 
deasupra nevoii. Inchide ochii şi intră prin poarta ce 
ţi-o deschid! 

Băiatul închise ochii. Auzi un pârâit puternic, de 
parcă peretele stâncii s-ar fi rupt în două. Simţi apoi 
în obraz o răcoare plăcută şi îşi dădu seama că în faţa 
lui s-a deschis o peşteră. 

— Intră, nu-ţi fie teamă! îl îndemnă stânca. 

Făcu el vreo câţiva paşi, fără să deschidă ochii, 
dibuind cu piciorul locul unde călca. 

— Întinde mâna! 

Abia apucă el să facă ce i se cerea, şi simţi în 
palmă un obiect rece, cam de mărimea unui ou de 
porumbel. 

— Acum poţi să ieşi. Dar nu cumva să deschizi 
ochii până n-ajungi afară! 

Băiatul făcu întocmai. Peştera se închise în urma 
lui cu acelaşi zgomot, iar el deschise ochii. Stânca îi 
dăruise o piatră prețioasă atât de strălucitoare, încât 
nici n-o putea privi. O ţinea închisă în căuşul palmei. 

Mulţumi stâncii din tot sufletul, dar aceasta se 
cufundase din nou în tăcerea-i veşnică şi nu-i 
răspunse. 

Tânărul îşi luă sarcina în spinare şi porni mai 
departe, de astă dată voios şi uşor ca fulgul. Pe drum 
deschidea mereu pumnul, încercând să privească 
piatra, dar numai cu greu ochii i se obişnuiră cu 
strălucirea ei. 

Ajunse în oraş, vându vreascurile primului 
întâlnit pe te miri ce, ca de obicei, apoi se duse la un 
bătrân bijutier. 

— Multe pietre preţioase mi-au trecut prin mână, 
dar niciodată n-am mai văzut una atât de mare şi de 
frumoasă! se miră bijutierul când o văzu. De unde o 
ai? 

— Am găsit-o în pădure, în cuibul unei păsări, 
minţi tânărul. Aş vrea s-o vând şi am venit la 
dumneata ca nu cumva negustorii să mă tragă pe 
sfoară. 

— Nimeni nu va cumpăra o piatră atât de mare. 
Şi apoi s-ar putea să afle oamenii stăpânirii şi să ţi-o ia 
degeaba. Ba chiar ai putea să dai de bucluc. Eu zic s-o 
tăiem în bucăţi şi s-o vindem, aşa fel să nu pară lucru 
necurat. 

— Fă dumneata cum crezi că e mai bine şi o să te 
mulţumesc pentru asta. 

Meşterul a tăiat piatra în bucăţi, le-a şlefuit, apoi 
a chemat un negustor. Băiatul şi-a oprit o bucăţică 
mică-mică, s-o aibă ca amintire, iar pentru celelalte a 
primit o mulţime de bani. l-a plătit meşterului, şi-a 
luat rămas-bun şi a plecat. 

Aşa a scăpat el de sărăcie. Şi-a cumpărat o 
bucată de pământ nici prea mare, nici prea mică, 
animale şi unelte de muncă. Apoi şi-a ridicat o căsuţă, 
modestă dar frumoasă. 

Cum îi plăcea să muncească, gospodăria lui 
înflorea văzând cu ochii. Curând tânărul îşi găsi o fată 

potrivită, frumoasă, săracă şi muncitoare, şi hotărâtă 
să se căsătorească. Fata era singură pe lume şi nici nu 
avea pe cine să cheme din partea ei la nuntă. Băiatul, 
de asemenea. Aşa că se hotări să uite trecutul şi să-l 
cheme pe fratele său mai mare la nunta lor, fiind 
singura rudă apropiată. 

Între timp, zgârcitul îşi sporise averea. Ridicase 
un han la o răscruce de drumuri şi avea o mulţime de 
slugi. Veni la nuntă nu din dragoste pentru frate-său, 
ci ca să-l iscodească, să vadă cum o duce şi dacă nu 
cumva are de gând să-şi ceară partea lui de 
moştenire. 

Văzând gospodăria înfloritoare a fratelui său, 
bogătaşul nu-şi ascunse deloc mirarea. „Te pomeneşti 
că s-a pricopsit jefuind oamenii la drumul mare, îşi 
zise în sinea lui. Auzisem eu că în ultima vreme cam 
umblă hoţi prin părţile astea. Nu mă las până nu văd 
cum stau lucrurile, căci lucru curat nu poate fi.” 

De aceea se dădu bine pe lângă frate-său, tot 
îndemnându-l să bea şi trăgându-l de limbă. Şi astfel 
reuşi să afle toată povestea cu darul primit de la 
stânca uriaşă din pădure. 

Bogătaşul porni nerăbdător spre casă, urzind tot 
felul de planuri. A doua zi, se trezi în zori, să nu-l vadă 
nimeni, îşi puse nişte straie zdrenţuite, luă cu el un 
topor, ferăstrău şi un curmei, apoi plecă în pădure. 
Adună o sarcină de vreascuri cât putea duce şi veni la 
stâncă. Îşi lăsă vreascurile pe bolovan, întocmai cum îi 
povestise frate-său, apoi se aşeză la umbra stâncii şi 
începu să se jeluie cât îl ţinea gura. 

— Vai de capul meu, amară viaţă mi-a fost dat să 
mai trăiesc! Muncesc de cu zori până-n noapte şi tot 
n-am cu ce-mi hrăni copilaşii. Bieţii de ei, se usucă pe 
picioare de foame... lar nevastă-mea nici nu mai are 
lapte pentru cel mic. O, cerule, cum să fac să scap de 
sărăcie? 

Apoi tăcu ascultând atent. Oare stânca va crede 
văicărelile lui? 

—Hei, om sărman, vorbi stânca. Ridică-te, 
închide ochii şi intră în peştera pe care ţi-o deschid! 
Te voi ajuta eu să scapi de sărăcie şi să ai cu ce-ţi 
hrăni copiii, dacă o duci atât de greu. 

Bogatul făcu întocmai cum îi spuse stânca: intră 
cu ochii închişi în peştera ce i se deschise în faţă şi 
întinse mâna. Dar când simţi în palmă piatra rece, în 
loc să urmeze mai departe porunca şi să iasă, 
deschise ochii i 

Ceea ce văzu întrecea toate închipuirile sale. În 
peretele peşterii era o firidă, nu mai lată de-o palmă, 
prin care se vedea o grămadă de nestemate şi pietre 
scumpe, care de care mai strălucitoare şi mai 
frumoase. 

Bogatul se repezi ca un nebun şi băgă mâna în 
firidă până la umăr, apucând cu lăcomie un pumn de 
pietre. Dar firida se închise într-o clipă şi el nu-şi mai 
putu trage mâna afară. 

— Nenorocitule! îl mustră stânca. Nu-ţi ajunge că 
l-ai jefuit pe frate-tău şi l-ai aruncat pe drumuri?! Vrei 
acum să mă jefuieşti şi pe mine? Lăcomia te va ucide 
şi peştera mea îţi va fi mormântul! 

Bogatul începu să răcnească din răsputeri. Dar 
urletele îi erau acoperite de zgomotul peşterii care se 
închidea la loc şi în curând nu mai rămase decât o 
mică crăpătură prin care abia pătrundea o rază de 
lumină. Chiar dacă ar fi reuşit să-şi scoată braţul din 
capcană, tot ar fi rămas închis în peşteră. 

A doua zi, nevasta bogatului, văzând că bărbatul 
ei nu s-a întors acasă, porni să-l caute. După spusele 
cumnatului, se duse la stânca din pădure. Găsi acolo 
sarcina de vreascuri, toporul şi ferăstrăul, pe care le 
recunoscu. Începu să umble încoace şi încolo strigând 
şi, în cele din urmă, omul închis în peşteră îi 
răspunse: 

— Aici sunt. Am rămas închis în blestemata asta 
de peşteră. Fugi înapoi în sat şi adu oameni să 
sfărâme stânca şi să mă scoată afară! 

Femeia se duse în sat şi tocmi oameni. Veniră 
înarmaţi cu târnăcoape şi cu baroase şi începură să 
lovească din răsputeri în stâncă. Dar nici o pietricică 
nu se rupea. Stânca era tare ca oţelul. După multă 
trudă zadarnică, oamenii se lăsară păgubaşi unul 
după altul şi se întoarseră în sat. Nevasta bogătaşului 
lacom se întoarse şi ea la han, luă merinde, apoi veni 
din nou. Dădu drumul merindelor prin crăpătură; mai 
vorbi cu bărbatul ei, apoi plecă la oraş. Angajă 
meşteri pietrari iscusiţi, plătindu-i cu bani grei. 
Aceştia se străduiră mai multe zile, dar zadarnic. Nu 
izbutiră să rupă nici măcar o pietricică din stâncă. 
Luni în şir, nevasta lacomului veni zi de zi la stâncă, 
aducându-i bărbatului ei de mâncare. Lăsa bucatele să 
cadă prin mica deschizătură, apoi rămânea acolo 
bocind şi implorând stânca să-l elibereze. Dar stânca 
rămânea mută ca toate stâncile. 

Între timp, toată averea lor adunată cu japca se 
risipi şi ajunseră cei mai săraci oameni din sat. 

Într-o zi, venind de obicei cu merinde, femeia îşi 
strigă bărbatul, dar acesta nu-i mai răspunse. Murise. 
Îl boci ea cât îl boci, apoi se ridică şi porni spre casă. 

Oprindu-se în drum şi uitându-se în urmă, băgă 
de seamă că pe stâncă apăruseră două cuvinte: 
„Mormântul lăcomiei”, citi ea. 

Se spune că inscripţia de pe stâncă ar exista şi 
astăzi, şi că oricine călătoreşte prin acele locuri o 
poate vedea. Şi se mai spune că orice om lacom, care 
ajunge pe-acolo şi priveşte stânca, se lecuieşte pentru 
totdeauna de lăcomie. 

POVEŞTI JAPONEZE 


Spiridugşii cu nasuri lungi 


ÎN PĂDURILE BĂTRÂNE şi întunecoase din 
munţii înalţi ai Japoniei trăiau odată doi spiriduşi cu 
nasuri lungi. Se deosebeau între ei doar prin culoarea 
nasului: unul avea nasul albastru, iar celălalt, roşu. 
Amândoi erau foarte mândri şi tare se mai făleau cu 
nasurile lor, pentru că puteau să şi le lungească atât 
cât voiau, ajungând cu vârfurile lor dincolo de munţi, 
în cealaltă parte a ţării. Se certau mereu, pretinzând 
fiecare că nasul lui este cel mai frumos şi mai lung. 

Într-o zi, în timp ce se odihnea pe vârful unui 
munte, spiriduşul cu nasul albastru simţi un miros 
foarte plăcut venind de undeva de departe, tocmai din 
câmpia de dincolo de munţi. „Miroase aşa de frumos! 
Ce-o fi?” îşi zise el. 

Ademenit de miros, începu îndată să-şi lungească 
nasul din ce în ce mai mult, în căutarea aromei. Şi 
nasul se lungi, se lungi, trecu peste şapte munţi, 
cobori în câmpie şi, în sfârşit, se opri la castelul unui 
prinţ. 

Chiar în acel moment, prinţesa Floare Albă, fiica 
prinţului, dădea o petrecere la castel. Se aflau la ea, 
în vizită, multe prințese şi Floare Albă dorea să le 
arate rochiile şi materialele ei de chimonouri 
neasemuit de frumoase. Deschise garderoba de preţ 
şi, împreună cu prietenele, scoaseră din ea 
materialele minunate, printre care fusese pusă răşină 
de brad, cea care îi mirosea atât de frumos 
spiriduşului. Tocmai când prinţesa voia să agaţe 
ţesăturile pe ceva ca să la poată admira mai bine cu 
prietenele ei, văzu pe terasă o prăjină albastră, care 
nu era nimic altceva decât nasul spiriduşului din 
vârful muntelui.. 

— Ce-ar fi să agăţăm materialele pe prăjina 
aceea albastră de pe terasă? zise prinţesa. Aşa le 
putem vedea mai bine. 

În clipa următoare, chemă cameristele şi le 
porunci să înşire cele mai frumoase mătăsuri pe 
prăjina albastră, fără să bănuiască nici o clipă că era 
un nas de spiriduş. 

Cum stătea spiriduşul pe vârful muntelui şi se 
delecta cu mirosul de răşină, simţi că îl gâdilă ceva pe 
vârful nasului. Încercă să reziste, dar nu putu şi 
începu să-şi scurteze nasul. Prinţesele rămaseră uluite 
văzând cum materialele frumoase de rochii zburau 
prin aer. Curând, toate mătăsurile ajunseră sub 
privirile încântate ale spiriduşului. Acesta le luă, le 
duse acasă şi-l invită pe celălalt spiriduş, cel cu nasul 
roşu, care trăia pe muntele vecin, să vină să le vadă. 

— Priveşte ce nas minunat am ! Doar ce l-am 
lungit peste şapte munţi, şi mi-a adus toate aceste 
mătăsuri frumoase, tocmai din câmpie. Şi asta numai 
după mirosul foarte plăcut ce venea de acolo. Iţi dai 
seama deci că nasul meu e cel mai grozav! 

Văzând mătăsurile acelea minunate, spiriduşul 
cu nasul roşu se învineţi de gelozie şi invidie, şi-i 
spuse: 

— Am să-ţi dovedesc că nasul meu e şi mai 
grozav decât al tău. Aşteaptă şi ai să vezi! 

Spiriduşul cu nasul roşu plecă acasă supărat şi 
imediat se urcă pe vârful muntelui, adulmecând aerul 
din depărtări. Trecură mai multe zile şi nu simţi nici 
un miros plăcut. Stătu acolo zile în şir, dar în zadar. 
Işi pierdu răbdarea şi-şi zise: „Nu mai aştept! Am să- 
mi întind nasul peste cei şapte munţi, tocmai în 
câmpie. Nu se poate să nu găsesc ceva bun cu care să 
dau gata nasul albastru al rivalului meu”. 

Aşa gândi şi începu să-şi lungească nasul. 
Traversă cu el şapte munţi şi se opri, în cele din urmă, 
la acelaşi castel al prinţului din câmpie. Chiar în 

momentul acela, fiul prinţului se juca vesel cu 
prietenii lui în grădină. Cum văzu nasul roşu, strigă: 

— Priviţi prăjina aceea roşie pe care a pus-o 
cineva acolo. Hai să ne legănăm de ea! 

— Grozavă idee! ziseră ceilalţi, îndreptându-se 
buluc într-acolo. 

Luară nişte frânghii groase şi le legară de prăjina 
roşie, adică de nasul spiriduşului; îşi făcură astfel 
câteva scrâncioburi şi începură să se legene în ele. Şi 
ce s-au mai jucat! Într-un scrânciob s-au urcat mai 
mulţi băieţi care se avântară cu el cât putură de sus. 
Alţii se urcară chiar pe prăjina roşie, adică pe nas, 
săriră pe ea şi de pe ea jos, iar unul dintre băieţi 
începu să-şi încrusteze numele cu un briceag chiar pe 
nasul cel roşu! 

Spiriduşul simţea dureri îngrozitoare şi voia să-şi 
aducă nasul înapoi, dar nu mai putea nici măcar să-l 
mişte din loc, aşa de greu se făcuse din cauza cetei de 
copii care-l călăreau şi se ţineau de el. 

Când simţi însă tăieturile briceagului, spiriduşul 
se opinti cât putu, scutură nasul, aruncând droaia de 
băieţi de pe el, şi-l scutură cât fu în stare de repede. 

La vederea celor întâmplate, spiriduşul cu nasul 
albastru, care urmărea de câteva zile să vadă de ce e 
în stare potrivnicul lui cu nasul roşu, izbucni în hohote 
de râs. 

Lăcrimând de durere, spiriduşul cu nasul roşu 
spuse: 

— Aşa îmi trebuie! Am fost gelos şi invidios pe 
tine. Nu merit altceva! De acum nu-mi voi mai trimite 
niciodată nasul în câmpiile îndepărtate de dincolo de 
munţi, numai din ambiția de a face, cu orice preţ, pe 
grozavul. 

Zâna şi pământeanul 


ÎNTR-UN SAT DIN JAPONIA trăia odată un tânăr 
voinic şi chipeş, cum nu se mai văzuse până atunci 
prin părţile locului. Era cel mai harnic dintre tinerii 
satului. La lucratul pământului sau la tăiatul lemnelor 
în pădure era neîntrecut. Pe ce punea mâna, făcea 
repede şi bine. 

Într-o zi, înainte de revărsatul zorilor, plecă la 
munte împreună cu alţi săteni pentru a dobori copacii 
şi a-i stivui în grămezi. Harnic cum era, termină 
treaba mai repede decât de obicei şi se duse la râu să 
facă baie. Hotări să meargă cât mai în susul râului, 
acolo unde nu mai fusese niciodată. Merse cât merse 
şi dădu de un lac mare, unde numai puţini oameni ai 
satului ajunseseră doar din întâmplare. Se apropie de 
mal şi fu surprins să vadă mai multe fete scăldându-se 
în lac. Fiecare dintre ele era de o frumuseţe 
deosebită, aşa cum tânărul nu mai văzuse niciodată. 
Încântat că le vede, se ascunse după un copac gros de 
pe malul lacului. Privi cu atenţie în jur şi descoperi 
mai multe rochii argintii şi uşoare ca pana, agăţate de 
crengile copacilor. Luă una din acele rochii şi se 
ascunse cu ea undeva, ceva mai departe de mal, 
aşteptând ca fetele să iasă din lac. 

Curând ele ieşiră din apă, îşi puseră rochiile şi 
dispărură fără urmă. Una, însă, negăsind-o pe a ei, se 
aşeză la rădăcina unui brad înalt, după un tufiş, şi 
începu să plângă. Tânărul, care urmărise totul de la 
distanţă, văzu cum frumoasa fată se îneacă în lacrimi. 
Veni la ea şi o întrebă: 

— Ce s-a întâmplat? De ce plângi? 

— Eu sunt o zână, îi spuse ea, continuând să 
plângă. În timp ce făceam baie, mi-a dispărut rochia. 
Fără ea nu mă mai pot întoarce la surorile mele, sus, 

deasupra norilor, în împărăţia zânelor! îi explică fata 
printre sughiţuri. 

— Ce păcat! zise atunci tânărul, cu glas 
compătimitor. Dacă nu te mai poţi întoarce la ele, 
acolo sus, deasupra norilor, atunci mărită-te cu mine! 
Te învoieşti? 

Fata, la început, îl refuză. El însă insistă cu 
blândeţe şi, în cele din urmă, o convinse să îl ia de 
bărbat. O duse acasă şi făcură o nuntă la care veni tot 
satul. Timpul trecu repede. Trăiră în înţelegere şi 
zâna născu un băieţel frumos ca ea şi ca tatăl lui. 
Când împlini trei ani, mama încercă, într-o după- 
amiază, ca de obicei, să-l culce. Il urcă pe salteaua de 
pe tatami (rogojină), se întinse lângă el şi începu să-i 
spună o poveste cu zâne şi Feţi-Frumoşi. Cum stătea 
ea cu ochii pironiţi pe pereţi, văzu un pachet de hârtie 
ascuns între grinzile de lemn ale tavanului. Curioasă 
să vadă ce e în el, se ridică de pe saltea, luă pachetul, 
îl deschise, şi găsi rochia pe care o pierduse cu ani în 
urmă, când făcuse baie în lac. Îşi dădu seama imediat 
că soţul ei era cel care-i luase rochia şi-o ascunsese. O 
cuprinse îndată un sentiment de mânie împotriva lui 
şi, de cum văzu rochia din nou în mâinile ei, căzu într- 
o adâncă nostalgie. I se întâmplă ceea ce nu i se 
întâmplase niciodată de când se măritase cu 
pământeanul; îşi reaminti de locurile de deasupra 
norilor, unde se născuse şi copilărise, întrucât soţul ei 
era plecat de acasă, îşi puse rochia de zână şi se 
pregăti să plece deasupra norilor, împreună cu 
copilul. Dar chiar atunci soţul ei se întoarse acasă. 

—Unde pleci? o întrebă el, nebănuind ce se 
întâmplase în lipsa lui. 

— Deşi te iubesc, răspunse ea, trebuie să mă duc 
acolo, de unde am venit, pentru că mi-am găsit rochia. 
Dacă îmi vei simţi lipsa, te rog să-ţi faci o sută de 
sandale de papură, să le încalţi pe rând şi să vii, cu 
ajutorul lor, sus, la mine. 

După ce-i spuse toate astea, se urcă pe un nor, 
cu copilul în braţe şi dispăru fără urmă în văzduh. 
Rămas singur, copleşit de durerea despărțirii, soţul se 
apucă să facă, zi şi noapte, sandale de papură. Dar să 
faci o sută de sandale, nu era lucru uşor. Avea nevoie 
de mult timp. Când ajunse la nouăzeci şi nouă, îşi 
pierdu răbdarea. Chiar în acel moment se cobori un 
nor întunecat să-l ducă sus, la zâne. Se urcă bucuros 
pe el, şi începu să se ridice. Când ajunse aproape de 
cer, norul îl opri la o mică distanţă de intrarea în 
împărăţia zânelor, deoarece soţul nu mai avusese 
răbdare să facă şi ultima pereche de sandale pentru a 
completa cifra de o sută, aşa cum îl sfătuise soţia. 
Zâna, soţia lui, văzându-l aşa de aproape de ea, îl privi 
surprinsă, i se făcu milă de el, îi întinse o prăjină şi-l 
trase sus. 

Cu toate că reuşi să ajungă în acest fel în cer, 
părinţii zânei nu-l plăcură şi-l puseră la încercări 
multe şi grele. Într-o zi îi cerură să care apă cu un coş 
de nuiele. Zâna îl ajută, punându-i în coş o hârtie 
muiată în ulei şi aşa putu să aducă apă. În altă zi îi 
cerură să semene seminţe de mei pe câmp. Dar când 
se întoarse acasă, îi cerură să adune toate seminţele 
şi să le aducă înapoi. Zâna îl ajută din nou. Trimise pe 
ogoare mulţi porumbei, care strânseră seminţele şi 
aşa el putu să le aducă înapoi, până la ultimul bob. 

Aşteptând ultima încercare ia care urma să fie 
pus, omul făcu o greşeală de neiertat. Intr-o zi 
călduroasă, chinuit de sete, tăie un pepene. In cer 
însă era interzisă tăierea pepenilor, întrucât exista 
pericolul formării unui torent de apă care putea 
provoca inundaţii. Încălcând această regulă, cum tăie 
pepenele, şuvoaie de apă inundară cerul. Fiind 
pământean, fu luat de ape şi dus departe de soţia lui. 

Aceste inundaţii formară Fluviul Ceresc sau 
Calea Lactee, pe care o puteţi vedea pe cer în serile 
senine de toamnă. Se spune că tânărul cel harnic, 

soţul zânei, a devenit steaua Altair, iar ea s-a 
transformat în steaua Vega. Şi acum cele două stele 
plâng una de dorul celeilalte, separate de Calea 
Lactee. 

Căpcăunul şi cocoşul 


DEMULT, în insula cea mare a Japoniei, exista 
un munte atât de înalt, încât părea că atinge cerul. În 
vârful lui, unde se putea ajunge foarte greu, din cauza 
prăpăstiilor foarte adânci şi a pereţilor foarte abrupți 
ai stâncilor, locuia un căpcăun fioros şi puternic. El 
avea pielea albastră, un corn mare în frunte şi făcea 
tot timpul numai rele celor din jur. 

La poalele muntelui se aflau câteva aşezări în 
care trăiau oameni; ei cultivau pământul şi creşteau 
animale. 

Într-o dimineaţă, gospodarii dintr-o astfel de 
aşezare ieşiră, ca de obicei, la câmp să lucreze şi 
găsiră toate zarzavaturile din grădini rupte şi culcate 
la pământ. Era clar că, peste noapte, cineva le 
smulsese şi le călcase în picioare de nu mai rămăsese 
nimic bun din ele. Uimiţi şi supăraţi, oamenii priviră 
mai atent răzoarele şi găsiră urmele paşilor 
căpcăunului. Deci el era cel care le distrusese 
grădinile de zarzavaturi, ceea ce-i înfurie şi mai mult. 
Se săturaseră cu toţii de faptele lui urâte. Cu cât 
priveau zarzavaturile, făcute una cu pământul, cu atât 
mai tare se mâniau pe căpcăun şi le creştea ura 
împotriva acestuia. Supăraţi din cale-afară, îşi 
îndreptară privirile spre vârful muntelui şi strigară: 

—0Oooo!... căpcăun mârşav, ce eşti! De ce nu 
încetezi, o dată pentru totdeauna, cu faptele tale 
nesăbuite? Până când crezi tu, spurcăciune, că o să 
mai răbdăm fărădelegile tale? 

Căpcăunul însă îi privi satisfăcut din vârful 
muntelui şi le răspunse, în batjocură, cu o voce care 
înfioră văzduhul: 

—Nu vă voi lăsa în pace decât atunci când îmi 
veţi da câte un om pentru cina mea zilnică. Altfel, râse 

el de se zguduiră munţii, am să vă „vizitez” din ce în 
ce mai des. 

Auzind ce le cerea căpcăunul cel crud, 
gospodarii se făcură negri de mânie, îşi agitară 
uneltele către munte şi unul dintre ei strigă cât putu 
el de tare: 

— Cine te crezi tu, dihanie spurcată, să mănânci 
în fiecare zi câte un om? Cum îndrăzneşti să ne 
ameninţi cu atâta obrăznicie? 

— Sunt cel mai mare căpcăun dintre toţi 
căpcăunii din lumea asta! răspunse el. Asta să ştiţi că 
sunt! Nu există ceva ce n-aş putea face, dacă vreau! 
Ha, ha, ha! 

Vocea  căpcăunului răsună puternic printre 
munţi, făcând chiar şi copacii să se zbuciume. 

— Ei bine, strigă un alt ţăran, ia să vedem, eşti tu 
aşa de grozav pe cât te lauzi? Pentru a dovedi că poţi 
orice, construieşte, într-o singură noapte, o scară de 
piatră cu o mie de trepte, de aici, din câmpie, până 
sus la tine, în vârful muntelui. Dacă poţi face asta, 
înseamnă că, într-adevăr, eşti în stare de orice, iar noi 
va trebui să-ţi îndeplinim toate dorinţele. 

— O voi face chiar în noaptea asta! strigă 
căpcăunul, plin de îngâmfare. Dacă nu voi termina 
cele o mie de trepte înainte de primul cântat al 
cocoşului, vă promit că plec de aici şi nu vă mai 
necăjesc niciodată. 

Vicleanul căpcăun se gândise deja la un şiretlic. 
Imediat ce se întunecă, se strecură în gospodăriile 
ţăranilor şi puse câte o glugă mică de paie pe capul 
fiecărui cocoş, pentru ca aceştia să nu mai poată 
vedea când răsare soarele şi să cânte ca de obicei. 
Când îmbrobodi cu paie ultimul cocoş, îşi zise: „Acum 
pot să construiesc liniştit cele o mie de trepte”. 

Şi începu să lucreze din greu şi cu sârg. 

Urcă şi cobori muntele, cărând piatră, de 
nenumărate ori. Munci mult şi, când soarele începu să 

se ivească la răsărit, avea deja nouă sute nouăzeci şi 
nouă de trepte, gata construite. 

Căpcăunul zâmbi în sinea lui, gândindu-se că nici 
un cocoş nu va putea cânta şi el va avea destul timp 
să coboare să ia piatră pentru a face şi ultima treaptă. 

Pe munte însă mai locuia o zână bună, care 
privise totul şi văzuse cum neobrăzatul căpcăun îi 
înşela pe ţărani, acoperind cu glugi de paie capetele 
cocoşilor ca ei să nu ştie când răsare soarele şi să 
cânte. Aşa că, în timp ce căpcăunul cobora în câmpie 
să ia piatră pentru ultima treaptă, zâna cea bună se 
duse repede în sat şi luă o glugă de pe capul unui 
Cocoş. Acesta văzu soarele ridicându-se şi... 

— Cucuriguuuu!... Cucuriguuuu!... 

El îi trezi pe ceilalţi cocoşi, care şi începură cu 
toţi să cânte. Căpcăunul fu surprins şi speriat când 
auzi cântatul cocoşilor. Oamenii care se treziseră de 
mult şi urmăreau acum să vadă ce face căpcăunul, 
duşmanul lor de moarte, îl văzură cărând piatră 
tocmai când cântau cocoşii. 

— Am pierdut! îşi zise căpcăunul supărat. Şi nu 
mai aveam decât o piatră de pus. Acum, am pierdut şi 
gata! Trebuie să-mi ţin cuvântul. N-am reuşit să 
termin, cu toate şiretlicurile mele. Aşadar, chiar şi eu 
trebuie să-mi ţin cuvântul dat. 

Aşa că îşi mângâie cu tristeţe cornul din frunte şi 
plecă departe de locul acela, în inima munţilor. 

Nimeni nu l-a mai văzut niciodată pe căpcăunul 
cel groaznic. Ţăranii au trăit la poalele muntelui 
fericiţi că, prin înţelepciunea lor, îl făcuseră pe 
căpcăun să construiască acea scară mare, apoi îl 
izgoniseră şi scăpaseră de el pentru totdeauna. Ei au 
terminat, în scurt timp, scara părăsită de căpcăun şi, 
foarte des, urcau pe ea, mai ales în serile de vară, 
pentru a se bucura de aerul curat şi de priveliştea 
minunată ce li se înfăţişa din vârful muntelui. 

Scobitorile buclucaşe 


A FOST ODATĂ o prinţesă care avea un obicei 
foarte prost. Se scula noaptea din somn şi-şi curăța 
dinţii cu scobitori. A-ţi curăța dinţii cu scobitori nu 
este un lucru rău, numai că prinţesa, după ce şi-i 
curăța, în loc să arunce scobitorile unde trebuia, le 
înfigea între paiele rogojinii care acoperea podeaua 
camerei sale şi pe care se afla salteaua unde dormea. 
Nu era deloc sănătos şi, tot făcând aşa în fiecare 
seară, găurile din rogojină au fost curând umplute cu 
scobitori folosite. 

Într-o noapte, mica prinţesă fu _ trezită de 
zgomotele unei lupte aprige. Auzi voci de luptători şi 
sunete de săbii. Speriată, se ridică şi aprinse lampa de 
lângă salteaua pe care dormea. Se uită mai bine şi fu 
aşa mirată de ce văzu, că nu-i veni să creadă ochilor. 
Chiar lângă plapuma ei erau mulţi luptători mititei. 
Unii se duelau cu săbiile, alţii cântau şi cu toţii făceau 
un zgomot teribil. Prinţesa se gândi că visează şi se 
ciupi de faţă şi de mâini să se convingă că nu doarme. 
Descoperi că într-adevăr nu dormea. Era trează, iar 
micuţii luptători se aflau încă acolo şi făceau un mare 
tărăboi. Din cauza gălăgiei lor nu putu să doarmă 
toată noaptea şi, când reuşi să aţipească, se trezi 
speriată de liniştea care se lăsă dintr-o dată. Inţelese 
atunci că micii luptători plecaseră. 

A doua zi, prinţesa se simţea obosită şi 
înfricoşată. li era însă ruşine să-i spună tatălui ei ce se 
întâmplase, de teamă că n-ar fi crezut-o. Se întâmplă 
acelaşi lucru şi în nopţile următoare. Micuţii luptători 
făceau un tărăboi aşa de mare, că prinţesa nu putea 
să doarmă aproape deloc, noapte de noapte şi, de la o 
zi la alta, devenea tot mai palidă. Curând o ajunse o 
oboseală mare şi se îmbolnăvi rău de tot. 

Tatăl său o întrebă ce i se întâmplase şi, până la 
urmă, află totul. N-o crezu şi de aceea se hotări să se 
convingă cu propriii săi ochi. Când se lăsă noaptea, îi 
spuse prinţesei să se culce în camera lui şi el se duse 
să vegheze in camera ei. Rămase treaz toată noaptea 
şi pândi apariţia micilor luptători. Dar aceştia nu 
veniră.  Aşteptând, observă multe  scobitori pe 
rogojină. Se uită cu atenţie la ele şi, în sfârşit, 
descoperi ce se întâmplase. 

În ziua următoare chemă pe prinţesă şi-i arătă 
una din aceste scobitori. Laturile ei erau crestate şi 
tăiate. Semnele erau aşa de micuţe, încât prinţesa 
abia putea să le vadă. Il întrebă pe tatăl ei ce-ar putea 
însemna aceste semne. Tatăl îi spuse că micii samurai 
veneau în camera ei deoarece lăsase scobitorile pe 
jos, pe rogojină. Ei nu aveau săbii, dar şi le doreau 
foarte mult. O scobitoare era cea mai bună sabie 
pentru un micuţ luptător. Acesta era şi motivul pentru 
care ei veneau, noapte de noapte, şi se luptau în dor- 
mitorul ei. 

— Noaptea trecută, îi spuse tatăl, n-au mai venit, 
pentru că eram eu acolo cu o sabie adevărată şi le-a 
fost frică. 

Spunând aceasta, se uită încruntat la fiica lui şi o 
întrebă: 

—De ce sunt aşa de multe scobitori folosite în 
camera ta? 

Prințesei îi fu tare ruşine să recunoască în faţa 
tatălui că are un obicei aşa de prost, dar, în cele din 
urmă, mărturisi că ea folosise scobitorile şi le 
înfipsese între firele rogojinii, pentru că îi era prea 
lene să se scoale şi să le arunce acolo unde trebuie. 

li mai spuse că-i pare rău de ceea ce a făcut şi-i 
promise că nu va mai fi niciodată aşa leneşă. Culese 
apoi toate scobitorile şi le aruncă afară. 

În noaptea aceea micuţii samurai nu mai veniră, 
pentru că nu mai existau scobitorile pentru a se lupta 
cu ele. Şi n-au mai venit niciodată. 

După această întâmplare neplăcută, prinţesa se 
făcu foarte ordonată şi tatăl ei fu foarte mulţumit de 
ea. N-a uitat însă niciodată pe micii luptători şi, chiar 
dacă prinţesa mai folosea scobitori, fiţi siguri că avea 
cea mai mare grijă să le arunce la locul lor. 

Pinul lipicios 


TRĂIA ODATĂ, cu mulţi, mulţi ani în urmă, un 
om pe cât de sărac, pe atât de bun la suflet. Cu toate 
că era tăietor de lemne, el nu rupea niciodată 
ramurile verzi ale copacilor pentru a face focul cu ele. 
Aduna numai vreascuri uscate, căzute la pământ, 
tocmai pentru că ştia ce s-ar fi putut întâmpla dacă ar 
fi rupt o creangă verde. Seva, adică sângele 
copacului, ar fi picurat fără întrerupere până ce bietul 
copac ar fi murit. Pentru că nu voia să facă nici un rău 
copacilor, care pentru el erau ca şi vii, ca oamenii, nu 
le rupea crengile niciodată şi pentru nimic în lume. 

Într-o zi, în timp ce căuta vreascuri uscate pe sub 
un copac înalt, tăietorul de lemne auzi o voce 
suspinând: 

— Lipicioasă, lipicioasă este seva mea, pentru că 
ramurile mele sunt frânte... 

Tăietorul de lemne se uită cu atenţie la copac. 
Era un pin şi-şi dădu seama că cineva îi frânsese trei 
ramuri, iar seva lui curgea, cum curg lacrimile din 
ochii unui copil ce plânge îndurerat. Cu îndemânare, 
omul le îndreptă, spunând: 

—O0ooo, gingaşe rămurele! Vă voi înfăşură 
îndată, şi seva se va opri. 

Rupse o bucată din haina de pe el şi bandajă 
rămurelele pinului. Nici nu termină bine de înfăşurat 
şi, din copac, începură să cadă bani de aur şi de 
argint. Şi căzură atât de mulţi că aproape îl acoperiră 
pe tăietorul de lemne, uluit de tot ce se întâmplă. 
Când se dezmetici, se uită la copac şi-i zâmbi în semn 
de mulţumire, după care luă banii şi-i duse acasă. 
Abia aici îşi dădu seama că era o sumă foarte mare şi 
că devenise dintr-o dată foarte bogat datorită pinului, 
despre care toată lumea, în Japonia, ştie că este 
simbolul prosperității. Cum se gândea el la toate 

astea, privind grămada de bani de aur, cineva apăru la 
fereastră. Se uită mai atent şi desluşi figura unui 
tăietor de lemne, care nu era nici mai arătos decât el 
şi nici mai bun la suflet. Era cel care frânsese 
ramurile pinului. Când văzu banii, întrebă: 

— Unde ai găsit atâţia bani? Sunt foarte frumoşi 
şi strălucitori! 

Tăietorul de lemne cel bun ridică banii în sus, în 
aşa fel ca omul de la fereastră să-i vadă mai bine. 
Erau în formă ovală, cum se făceau pe atunci banii în 
Japonia, şi umpluse cu ei cinci coşuri, îi spuse apoi 
omului care se uita zăpăcit prin fereastră: 

— I-am luat din pinul acela înalt. Din cel de colo! 
arătă el spre copac. 

— Hm! se miră tăietorul de lemne cel rău şi 
alergă îndată spre pinul cel bătrân. 

Cum ajunse, pinul îi spuse: 

— Lipicioasă, lipicioasă este seva mea! Atinge-mă 
şi vei avea un şuvoi din ea! 

— 0ooo!... E tocmai ce voiam eu, spuse omul cel 
rău, un torent de aur şi argint. 

Se ridică pe vârful picioarelor şi rupse o creangă. 
Deodată, în loc de aur şi argint, pinul dezlănţui un 
şuvoi de sevă lipicioasă, care-l acoperi din creştet 
până-n tălpi. li curse seva pe cap, pe mâini, pe 
picioare şi, cum era aşa de lipicioasă, omul cel rău nu 
se mai putu mişca. Strigă cât putu după ajutor, dar 
nu-l auzi nimeni. Rămase aşa împietrit în răşina 
pinului patru zile, câte una pentru fiecare rămurică pe 
care o frânsese. După aceea seva se înmuie şi omul 
cel rău cu greu se mai putu târî până acasă. 

De-atunci el n-a mai rupt niciodată crengi dintr- 
un copac verde. 


94 


POVESTE CHINEZĂ 


Pisica şi râsul 


ODINIOARĂ, pisica şi râsul trăiau laolaltă, ca 
nişte neamuri adevărate. Pisica îl învăţa pe râs tot 
felul de lucruri. Într-o zi îi spuse: 

— Oamenii au foc, am să merg să le cer, ca să ne 
fierbem şi noi mâncarea. 

Şi plecă în sat, după foc. Oamenii o primiră 
bucuroşi şi o poftiră în casă. Aici simţi mirosul grozav 
de îmbietor al orezului care fierbea în oale. Tare ar 
mai fi gustat din el, dar orezul nu era încă fiert. Pisica 
luă un lemn aprins ca să-şi facă foc şi plecă spre 
pădure. Când ajunse destul de departe de sat stinse 
lemnul şi se întoarse iar la oameni, spunându-le că se 
stinsese pe drum. Dar orezul nu fiersese încă. Luă 
iarăşi un lemn de pe foc şi porni spre casă, dar pe 
drum îl stinse din nou: şi-a tot făcut aşa până orezul s- 
a fiert. 

Oamenii o poftiră la masă şi ea se aşeză 
bucuroasă. 

„Ce gustos este! gândea pisica sorbind din 
fiertură. Tare buni sunt oamenii şi grozav ştiu să 
gătească.” Şi, uitând de foc, se întoarse în grabă 
acasă şi-i spuse râsului: 

— Oamenii sunt foarte pricepuţi şi primitori, hai 
să trăim printre ei. 

Râsul nu vru să plece, ba încercă s-o oprească şi 
pe pisică. Atunci pisica se hotări să plece singură. Se 
apropie prietenoasă de râs şi-i spuse: 

— Hai să te învăţ cum să te caţări în copac. 

Râsul, bucuros, făcu aşa cum l-a învăţat, numai 
că pisica i-a arătat doar cum să urce, şi nu cum să şi 
coboare. Când a ajuns în vârful copacului, râsul nu 

mai ştiu ce să facă, iar pisica se strecură repede 
printre crengi, cobori şi fugi la oameni. 

Râsul nu mai putu cobori din copac. Foamea îi 
sfâşia stomacul. 

Până la urmă, nemaiputând răbda, sări pe 
crengile subţiri, cum văzuse că a făcut pisica, dar 
căzu cu capul în jos şi-şi frânse şira spinării la ceafă. 

De-atunci râsul umblă cu capul în jos, îi chiorăie 
întotdeauna prin burtă, poate să se caţere în copaci, 
dar nu ştie să mai coboare. 

